User:B9 hummingbird hovering/Blog/Learning Tibetan Weblog/Archive1/Nyingpo Tenpa (Wylie)

"Nyingpo Tenpa", Root text by the 3rd Karmapa Rangjung Dorje and commentary by Jamgon Lodro Thaye

@#//de bzhin gshegs pa'i snying po bstan pa zhes bya ba'i bstan bcos zhes bya ba bzhugs so//

@#//de bzhin gshegs pa'i snying po bstan pa zhes bya ba'i bstan bcos/sangs rgyas dang byang chub sems dpa' thams cad la phyag 'tshal lo//thog med gyur kyang tha ma dang ldan pa//rang bzhin gyis dag rtag pa'i chos can ni//thog med sbubs kyis bsgribs phyir mi mthong ste//dper na gser gyi gzugs ni sgrib pa bzhin//zhes gsungs so//thog ma med pa'i dus kyi khams//chos rnams kun gyi gnas yin te//de yod pas na 'gro kun dang //mya ngan 'das pa'ang thob pa yin//sems can rnams ni sangs rgyas nyid//'on kyang blo bur dri mas bsgribs//de nyid bsal na sangs rgyas so//zhes rgyud lung ngo //de la thog med ces bya ba//de bas sngon na med pa nyid//dus ni skad cig de nyid de//gzhan nas brgyud de 'ongs pa min//khams ni byed po med kyang ni//rang mtshan 'dzin pas de skad brjod//chos ni 'khor dang mya ngan 'das//gnyis su snang la bshad pa ste//ma rig bag chags sa zhes bya//yang dag rtog dang yang dag min//'du byed g.yo ba bskyed rgyu yin//rgyu yi rkyen te kun gzhir bshad//gnas ni rgyal ba'i snying po ste//yang dag ma yin kun rtog ni//sems kyi dag pa la rab gnas//dag pa de nyid da ltar yod//yod kyang ma rig kun rtog gis//mi mthong phyir na 'khor ba yin//de nyid bsal na mya ngan 'das//de la tha ma'i tha snyad byas//thog mtha' kun rtog nyid la brten//'du byed rlung dang 'dra ba yis//las dang nyon mongs bsgrub pa ste//de yis phung po khams skye mched//gnyis snang chos kun ston pa yin//de la blang dor byed mkhan 'khrul//rang snang dor bas gang tu 'gag/rang snang blangs pas ci zhig 'byung //gnyis 'dzin rdzun pa ma yin nam//de shes gnyen por gsungs mod kyang //gnyis med rtogs de bden pa min//rtog med rtogs par 'gyur ba'i phyir//gzugs sogs cha phyes stong rtogs pa//khyod rang 'khrul pa ma yin nam//'on kyang bden zhen bkag phyir gsungs//thams cad bden min rdzun min te//chu zla bzhin du mkhas rnams 'dod//tha mal shes pa de nyid la//chos dbyings rgyal ba'i snying po zer//bzang du 'phags pas btang ba med//ngan du sems can gyis ma btang //tha snyad du ma brjod mod kyang //brjod pas de yi don mi shes//de nyid ma 'gags rol pa la//yon tan drug cu rtsa bzhi po//rag pa yin te re re la'ang //bye ba phrag rer gsungs pa yin//gnas dang gnas min las shes dang //rnam smin khams dang dbang po dang //mos pa mkhyen dang kun 'gro ba'i//lam dang bsam gtan lha yi mig/gnas rjes dran dang zhi ba ni//stobs bcu'o de brten mi 'jigs bzhi//chos kun byang chub gnas ston dang //lam dang 'gog ston rtsod med nyid//rgyu des ma 'khrul ca co med//dran pa ma nyams rtag mnyam bzhag/'du shes sna tshogs mi mnga' dang //ma brtags btang snyoms med pa dang //'dun pa brtson 'grus dran pa dang //ting 'dzin shes rab rnam grol gyi//ye shes mthong ba mi nyams pa//las rnams ye shes sngon 'gro dang //dus la sgrib med bco brgyad de//so gnyis ldan pa chos sku yin//da lta de la 'gal bar byed//yin la yin bzhin ma nges pas//med la yod rtog kun brtags byas//des bskyed rtogs de gzhan dbang yin//yongs su grub pa ma shes pas//rang gi byas pas gzings pa ste//kye ma chos sku'i yon tan 'di//bden pa'i rtog la bden shes yin//da lta nus pa chung ba de//bden shes bor nas mi bden bzos//de la rjes 'brang g.yos pas lan//de ni yin la yin bzhin du//shes gyis de la nus pa thob//'di la bsal bya ci yang med//bzhag par bya ba cung zad med//yang dag nyid la yang dag lta//yang dag mthong na rnam par grol//rnam dbyer bcas pa'i mtshan nyid can//glo bur dag gi khams stong gis//rnam dbyer med pa'i mtshan nyid can//bla med chos kyis stong ma yin//de la gzugs sku gnyis rang bzhin//sum cu rtsa gnyis mtshan dpe byad//thob pa'i yon tan rang lus te//lus de bdag dang p+y+wa dbang phyug/tshangs dang phyi rol bden pa'i rdul//phag na mo yis byas pa min//sgo lnga gzung dang 'dzin pa yi//rnam 'gyur ma dag de sbyangs pas//de tshe thob par tha snyad byas//de bas rtsa rlung thig le rnams//dag pa dag pa'i gzugs sku ste//ma sbyang ma dag gzugs sku'o//dper na shun bcas baiDUR+Ya//de la yon tan mi snang dang //re ba ba tshwa'i chus sbyong dang //skyur po lwa bas sbyong ba dang //chu gtsang kA shi kas sbyong nas//dag de nor bu dgos 'dod 'byung //de bzhin sems kyi baiDUR+Ya//nyon mongs shes bya snyoms 'jug gi/shun pa gsum po sbyang ba'i phyir//tshogs sbyor ma dag sa bdun dang //dag pa'i sa gsum la rab sbyong //yang dag ma yin kun rtog de//dag pa'i kun rtog dang sprad pas//shing gnyis tshig bzhin kun rtog bral//spangs gnyen de bzhin nyid rtogs dang //'bras bu'i mtshan 'dzin bzhi bral ba//de tshe nam mkha'i sku can la//mtshan gyi me tog rgyas par 'gyur//ma dag ma dag dag pa dang //shin tu rnam dag go rim bzhin//sems can byang chub sems dpa' dang //de bzhin gshegs pa'i gnas skabs gsum//brjod kyang sangs rgyas gsar skyes min//ci ltar snga bzhin phyis de bzhin//mi 'gyur sangs rgyas snying po yin//'gyur ba dri bral de la brjod//gang dag lta ngan zhugs pa rnams//sangs rgyas yon tan rgyu med dang //yang na rang min phyi rol gyis//rgyu rkyen gyis bskyed rtogs pa ni//phyi rol rtag chad khyad ci yod//'du byed skad gcig skye 'gag snang //ma dag 'du byed dag dang mtshungs//gal te de lta ma yin na//gzugs sku'i phrin las rgyun chad 'gyur//'on kyang 'du byed ming mi brjod//so sor rtogs pa'i ye shes kyi//'byung ba che sogs rang bzhin gang //'dzin bcas ngo bo nus ldan ston//'khrul dang ma 'khrul gnyis po yang //snang bar khyad par ci yang med//gnyis 'dzin yod med khyad par yin//gal te de lta ma yin na//rgyal ba'i phrin las ci ltar 'jug/yid bzhin nor sogs dpe brjod pa//rtog pa med pa'i nus ston par//bshad kyis gzhan rgyud kho na min//yin na gzhan rgyud ye shes 'gyur//'dod na ye shes 'khrul par 'gyur//gal te rang snang 'dzin yin zhes//'dod na me long snang ba yang //'dzin pa'i rnam rtog can du 'gyur//sems can 'khrul pa ci snyed pa//ye shes yul du snang gyur kyang //ye shes 'khrul pas gos pa min//dper na mkha' la 'byung chen rnams//skye 'gag snang yang nam mkha' la//gos min skye dang 'gag pa med//rgyal ba'i ye shes sems can la//zhugs kyang de bzhin gos pa med//'di la 'khrul pa'i ming mi brjod//bya ba grub pa zhes su brjod//sgrib gsum dag par gnas pa'i yid//mnyam pa nyid de zhi ba'ang yin//byams dang thugs rje che ldan pas//longs spyod rdzogs sogs de la snang //la la sangs rgyas thob pa'i tshe//theg dman mtshungs gyur dgag phyir brjod//ye shes rtag pa gsum yin te//rang bzhin rtag pa chos kyi sku//rgyun gyis rtag pa longs spyod rdzogs//rgyun mi 'chad pa sprul sku yin//de la mi rtag gsum yod de//blo byas stong pa rtag pa min//g.yo ba'i rtog yid rtag pa min//tshogs drug 'dus byas rtag pa min//'on kyang de la rtag gsum yod//mi rtag gsum po dri ma ste//rtag pa gsum po ye shes yin//mu stegs bdag dang mtshungs min te//yid kyis btags dang ma btags phyir//nyan rang zhi dang mtshungs min te//gzugs sku'i yon tan kun ston phyir//sems can lus dang mtshungs min te//zag bcas rkyen gyis ma bskyed phyir//phyir la ldog par mi 'gyur te//yin la yin bzhin mngon gyur phyir//dri ma ldang ba gtan med de//tha dad kun rtog bral ba'i phyir//de phyir sems nyid sangs rgyas 'di//da ltar yod kyang ma shes so//gang tshe rtogs pa de yi tshe/ji ltar lcags la tsha ba dang //mig la rab rib zhi ba ltar//sangs rgyas sems dang ye shes la//yod dang med par mi brjod do//dam pa'i don du skye med phyir//de nyid du ni grol ba'ang med//mkha' bzhin sangs rgyas de bzhin te//sems can dang ni mtshan nyid gcig/tshu rol pha rol skye med pas//rang bzhin mya ngan 'das pa'ang med//de phyir 'dus byas mngon par stong //kun mkhyen ye shes spyod yul yin//phra phyir thos pa'i yul min la//don dam phyir na bsam pa'i min//chos nyid zab phyir 'jig rten pa'i//bsgom pa la sogs yul ma yin//rang rig ye shes spyod yul te//rang byung dad pas don dam skyed//kye ma tshul 'di ma rtogs pas//byis pa 'khor ba'i rgya mtshor 'khyams//thub pa chen po 'jam dpal dbyangs//byams pa spyan ras gzigs dbang gi/mthu yis rang byung rdo rjes bris//'gro kun sangs rgyas snying po 'di//mthar phyin ma nor shes par shog/sangs rgyas kyi snying po gtan la dbab pa rdo rje theg pa'i snying po rdzogs so////shu b+haM/ @#//de bzhin gshegs pa'i snying po bstan pa'i bstan bcos kyi rnam 'grel rang byung dgongs gsal ces bya ba bzhugs so//

@#//de bzhin gshegs pa'i snying po bstan pa'i bstan bcos kyi rnam 'grel rang byung dgongs gsal ces bya ba/bla ma rgyal ba sras dang bcas pa la phyag 'tshal lo//'khor 'das kun gyi snying po mchog/gnas skabs gsum du 'gyur ba med//rnam dbyer med pa'i yon tan can//chos kyi dbyings la phyag 'tshal lo//mkhyen brtse mtha' yas 'gro ba'i mgon//rang byung rgyal dang de yi sras//snying po'i don zab ston rnams la//mi phyed dad pa'i yid kyis 'dud//thams cad gzigs pa nyag gcig gi/spyod yul rgyal ba'i snying po'i tshul//kun mkhyen gnyis pas gsal mdzad pa'i//gzhung bzang cung zad dbye bar bya// de la rgyal ba thams cad mkhyen pas nges don mthar thug pa'i mdo sde dang shin tu zab mo'i rgyud sde rnams su ma sbas gsal bar gsungs shing /sa bcu'i dbang phyug rgyal tshab ma pham pa dang spyan ras gzigs sogs grags chen rgyal ba'i sras po rnams dang /grub chen sa ra ha pa yab sras/'phags pa klu sgrub dang thogs med zhabs sogs kyis dgongs pa drang thad du bkral ba/rtog ge rnam par 'khyams pa dag gi blo'i spyod yul du ma chud pa'i snying po'i don ches zab pa'i tshul de nyid/gangs ri'i ljongs na nges don snying po phyir mi ldog pa'i seng ge'i sgra chen po thog mar sgrog pa'i shing rta pa/thub dbang gnyis pa rang byung rdo rjes rgya cher gsal bar mdzad pa las/ de nyid kyi gsung rab kun gyi snying por gyur pa de bzhin gshegs pa'i snying po bstan pa'i bstan bcos zhes bya ba 'di 'chad pa la lnga/mtshan bstan pa/phyag 'tshal ba/lung gis mdor bstan pa/don rgyas par bshad pa/rnyed tshul gyis mjug bsdu ba'o//dang po ni/ de bzhin gshegs pa'i snying po bstan pa zhes bya ba'i bstan bcos/ zhes gsungs te/de zhes pa ni tha snyad gzhan sbyar gyi sgra ste 'dir gnas lugs chos kyi dbyings la sbyar ba'o//de nyid ji bzhin tu rtogs pa ni gshegs pa'i sgras bstan te/don de'i mthar son pa'i phyir ro//de nyid chos thams cad kyi gnas sam lus su gyur pas chos kyi skur yang gsungs pa yin la/de ni dngos po kun gyi de bzhin nyid yin pas snying po'i sgras bstan te/spyir snying po'i sgra ni mi bslu ba dang /bcud dang /sra ba'am mi phyed pa dang /khyab byed rnams la 'jug pas 'dir yang de dag gi don du bzung ngo //de bzhin gshegs pa dang snying po bdag nyid gcig pa'i 'brel pas 'brel sgra sbyar ba yin la/de'i don tshul bzhin tu ston pas na snying po bstan pa zhes bya ba ste/rjod byed kyi ngo bo rtsom pa po nyon mongs pa'i rnam g.yengs med pa'i yid can gyis gsung rab kyi dgongs pa 'grel zhing thar pa'i lam ston pa'i ngag/nges tshig shAs+t+ra'i sgra las gdul bya rnams kyi rgyud nyon mongs pa 'chos shing /'bras bu ngan 'gro'i srid pa las skyob pa'i phyir bstan bcos/dbye ba mchog dman gyi dbang du byas nas don med don log don ldan sogs dgu dang /byed las kyi dbang gis/'thor ba sdud pa/zab mo dkrol ba/nyams pa gso ba gsum du gsungs pa las/'dir mchog gi bstan bcos gsum dang /'thor sdud zab dkrol gyi khongs su gtogs pa yin cing /dpe las mtshan tu btags pa sogs ming gi 'dogs tshul mang du yod pa las/'dir zab mo brjod bya'i don las mtshan tu btags pa'o// gnyis pa phyag 'tshal ba ni/ sangs rgyas dang byang chub sems dpa' thams cad la phyag 'tshal lo// zhes gsungs te/drang don tu/ma rig pa'i gnyid las sangs pa'i spangs pa dang /shes bya la blo rgyas pa ni ye shes te/spangs rtogs phun sum tshogs pa dang ldan pa'i sangs rgyas dang /dbyings rang bzhin gyis rnam par dag pa'i byang chub de 'gro ba rnams kyi don du thob par rtse gcig tu sems dpa'i 'phags pa thams cad la sgo gsum gus pa chen pos phyag 'tshal ba'am/nges pa'i don tu/nyon mongs pa gdod nas ma grub cing sangs pa dang /yon tan gdod nas lhun gyis grub cing rgyas pa'i dngos po gshis kyi gnas lugs lhan cig skyes pa byang chub sems bde ba chen po'i sku de la/rnam pas dbye na sku lnga ye shes lnga nas/rigs mtha' yas pa'i bar du snang ba dang /byang chub sems dpa' byams pa dang sa snying la sogs pa yul shes drug po rnam par dag pa'i ngo bor snang ba rnams la gnas lugs lta ba mjal ba'i tshul gyis phyag gis 'dud pa'i sgra sbyar ba'o//de'ang yul khyad par can sangs rgyas dang byang sems rnams la/byed pa khyad par can phyag gis btud pas/dgos pa khyad par can nyan pa po'i gzhi'i rigs sad pa dang /rang bzhin gyis gegs med par 'grub pa dang /chos kyi tshul yun ring du dar ba dang /sems bskyed nas bar du gcod pa las bzlog par 'gyur ba'o// gsum pa lung gis mdor bstan pa la gnyis/mngon pa'i mdo las byung ba dang /he badzra las byung ba'o//dang po ni/ thog med gyur kyang tha ma dang ldan pa//rang bzhin gyis dag rtag pa'i chos can ni// thog med sbubs kyis bsgribs phyir mi mthong ste//dper na gser gyi gzugs ni sgrib pa bzhin// zhes gsungs so// thog ma med pa'i dus kyi khams//chos rnams kun gyi gnas yin te// de yod pas na 'gro kun dang //mya ngan 'das pa'ang thob pa yin// ces gsungs te/thog mtha' skye 'gag sogs spros pa kun dang bral ba'i sems nyid bde bar gshegs pa'i snying po dang sgrib pa gnyis gcig dang tha dad du grub pa med pas dri ma la dus brgyud pa'i thog ma dang /rdzas bden pa'i thog ma med pas na 'khor ba la thog ma med par gyur kyang dri ma dang bral zhing rang la gnas pa'i don mngon du gyur pa'i tshe don gnyis phun sum tshogs pa'i sangs rgyas 'grub pas tha ma dang ldan pa'o//snying po'i ngo bo la dri ma rang bzhin gyis dag cing gnas skabs gsum du 'gyur ba med pas rtag pa'i chos can de ni sems can rnams kyi rgyud la rang bzhin gyis gnas kyang /'khor ba thog ma med pa nas lhan cig skyes pa'i sbubs kyis bsgribs pa'i phyir thos sogs rkyen gyis dri ma ma bsal bar du ji bzhin mi mthong ste/dper na gser gyi khams las grub pa'i sangs rgyas kyi sku gzugs ni pad+ma dang 'dam rdzab sogs kyis bsgribs nas mi mthong ba bzhin te/de bzhin gshegs pa'i snying po'i mdo las dpe dgus gsal bar bstan pa'i don rgyud bla mar bshad pa bzhin no//'di'i tshig rkang dang po 'khrul grol gnyis ka'i dbang du byas pa dang /gnyis pa gnas lugs/gsum pa bzhi pa 'khrul lugs kho na'i dbang du byas pa'o//tshigs bcad phyi mas ni kun gzhi mdor bstan pa ste/de'ang 'di tsam nas byung ngo zhes sngon gyi thog ma med pa'i dus can gyi khams sangs rgyas kyi rigs sam rgyu bde bar gshegs pa'i snying po de ni/kun nyon dang rnam byang gi chos rnams kun gyi gnas sam rten yin pas spyi ming du kun gzhi zhes bya ba/sa chu 'dres pa'i rnyogs ma ltar ye shes dang rnam shes 'dres mar gnas pa ste/kun gzhi de yod pas ma rig pa'i kun rtog tshul bzhin ma yin pa yid la byed pas las dang nyon mongs pa phung po khams skye mched rnams skye bas 'khor ba'i 'gro ba kun dang /khams de nyid gzung 'dzin gyi 'ching ba las grol ba'i tshe/byang chub rnam pa gsum gyi mthar thug pa rdzogs pa'i sangs rgyas zhes bya ba'i mya ngan las 'das pa chen po'ang thob pa yin te/rgyud bla ma las/sa ni chu la chu rlung la//sogs kyis khams la brten pa'i 'khrul tshul dang /'phags pa klus/sa bon gyur pa'i khams de nyid//chos rnams kun gyi rten du 'dod//rim gyis sbyangs par gyur pa las//sangs rgyas go 'phang thob par 'gyur//ces grol tshul gsal bar gsungs pa ltar ro// gnyis pa ni/ sems can rnams ni sangs rgyas nyid//'on kyang blo bur dri mas bsgribs// de nyid bsal na sangs rgyas so//zhes rgyud lung ngo // zhes gsungs te/'di ltar sems can rnams ni gdod ma nas rang bzhin spros bral lhun grub kyi sangs rgyas nyid de/'on kyang glo bur gzung 'dzin gyi dri mas sgrib bo//sgrib pa de nyid thabs kyis bsal na gzhi mngon gyur gyi sangs rgyas zhes gdags so//de la ngo bo rnam dag dang glo bur dri mas bsgribs pa'i tshul chu'i rnyogs ma dang /gser gyi g.ya' dang /nam mkha'i sprin lta bu ste/dbus mtha' las/kun nas nyon mongs rnam par dag/de ni dri bcas dri ma med//chu khams gser dang nam mkha' bzhin//dag pa bzhin du dag par 'dod//ces so//de bzhin 'phags pa klu sgrub kyi zhal snga nas kyang /dri med nyi ma zla ba yang //sprin dang du ba khug rna dang /sgra gcan gdong dang rdul la sogs//sgrib pa lnga yis bsgrib par 'gyur//de bzhin 'od gsal ba yi sems//'dod dang gnod sems le lo dang //rgod pa dang ni the tshom ste//sgrib pa lnga yis bsgrib par 'gyur//zhes gsungs te/dper na sems nyid bde gshegs snying po nyi ma dang zla ba lta bu rang bzhin gyis 'od gsal ba'i yon tan la sogs pa dang ldan kyang /gnas skabs glo bur gyi sgrib pa/'dod pa'i 'dod chags srid pa rlan par byed pa'i sprin lta bu dang /zhe sdang gis sems bskyed pa'i gnod sems du ba lta bu dang /gti mug gis mi gsal bar byed pa le lo khug rna lta bu dang /sems rgod pa nga rgyal dang bcas pa sgra gcan gyi gdong lta bu dang /lta ba sna tshogs kyis bskyed pa'i the tshom rdul 'tshubs ma lta bu ste/sgrib pa lnga pos rang bzhin la gos pa med kyang 'khrul snang du bsgribs pa ltar snang nas mi gsal bar gsungs so// bzhi pa rgyas par bshad pa la lnga/mngon pa'i lung don rgyas bshad/yang dag pa ma yin pa dang /yang dag gi kun rtog bshad pa dang /sangs rgyas kyi snying po nyid bshad pa dang /brgal lan gyis gtan la dbab pa dang /lung gi ngo bo nyid bshad pa la nges pa bskyed pa'o//dang po la drug/thog med kyi tshul dang /khams kyi don dang /de la gnas pa'i chos dang /gnas nyid dang /da ltar yod pa'i tshul dang /tha ma'i don bshad pa'o//dang po ni/ de la thog med ces bya ba//de bas sngon na med pa nyid// dus ni skad cig de nyid de//gzhan nas brgyud de 'ongs pa min/ ces gsungs te/gong du drangs pa'i lung de la thog med ces bya ba'i don ni/rang bzhin rnam dag gi ngo bo las sngon tu sangs rgyas zhes bya ba med cing /ma rig 'khrul pa'i bag chags las sngon du sems can zhes bya ba med pa nyid de/'khor 'das gnyis su snang zhing 'khrul pa'i dus skad cig ma de nyid yin te/gnas gzhan zhig nas brgyud de 'ong ba min te/chos thams cad rten cing 'brel 'byung yin pas so//de'ang rigs pa drug cu pa las/rten cing 'brel bar 'byung ba las//'gro kun rgyu dang 'bras bu ste//'di las sems can ci yang med//stong pa kho na'i chos rnams las//stong pa nyid ni 'byung bar zad//ces so// gnyis pa ni/ khams ni byed po med kyang ni//rang mtshan 'dzin pas de skad brjod// ces gsungs te/khams sangs rgyas kyi snying po de la ni sangs rgyas kyi yon tan thams cad tshang bar yod pas sngar med gsar du byed pa po gzhan med kyang ni rang gi mtshan nyid ngo bo mi 'gyur bar 'dzin pas khams sam rigs zhes rgyu'i don de skad du brjod do// gsum pa ni/ chos ni 'khor dang mya ngan 'das//gnyis su snang la bshad pa ste// ma rig bag chags sa zhes bya//yang dag rtog dang yang dag min// 'du byed g.yo ba bskyed rgyu yin//rgyu yi rkyen te kun gzhir bshad// ces gsungs te/khams de la gnas pa'i chos ni srid pa 'khor ba dang zhi ba mya ngan las 'das pa gnyis su snang ba la bshad pa yin te/de gnyis kyi bag chags 'tshogs pa de la ma rig bag chags kyi sa zhes kyang bya/yang dag gnyen po'i rtog pa dang yang dag min pa 'khor ba'i rtog pa gnyis kyi 'du byed g.yo bas bag chags dkar nag gnyis kyis 'khor 'das gnyis bskyed pa'i rgyu yi rkyen te kun gzhir grags pa'ang don de la dgongs te bshad pa yin no// bzhi pa ni/ gnas ni rgyal ba'i snying po ste//yang dag ma yin kun rtog ni// sems kyi dag pa la rab gnas// zhes gsungs te/de ltar 'khor 'das kyi chos de thams cad kyi gnas sam rten ni sems nyid rgyal ba'i snying po de yin te/yang dag pa ma yin pa'i kun tu rtog pa dang des bskyed pa'i las dang nyon mongs pa sdug bsngal ba thams cad ni sems nyid rang bzhin gyis rnam par dag pa la rab tu gnas kyang sems nyid rang bzhin gyis 'od gsal ba de ni skye 'gag gnas gsum dang bral ba 'dus ma byas pa'i rang bzhin yin pas de rnams gang la yang mi brten cing /de rnams kyi skye 'jig gis gos pa ma yin te/rgyal ba byams pas/tshul bzhin ma yin yid byed ni//sems kyi dag pa la rab gnas//sems kyi rang bzhin chos rnams ni//gang la yang ni gnas pa med//ces gsungs pa bzhin no// lnga pa ni/ dag pa de nyid da ltar yod//yod kyang ma rig kun rtog gis// mi mthong phyir na 'khor ba yin// ces gsungs te/sems nyid sangs rgyas kyi snying po rang bzhin gyis rnam par dag pa de nyid ngo bo stong rang bzhin gsal rnam pa 'gag pa med par sku gsum gyi rang bzhin du da ltar sems can thams cad la bzhugs nas yod de/de ltar yod kyang ma rig pa'i kun rtog gis bsgribs nas rang gi ngo bo ma mthong ba'am ma rtogs pa'i phyir 'khrul rtog gi rgya mtshor bying ste 'gro ba drug gi gnas su 'khor ba yin te/byang chub sems 'grel las/ji ltar skye bo sems rmongs pas//sgyu ma smig rgyu dri za yi//grong khyer la sogs mthong ba ltar//de bzhin gzugs sogs snang ba yin//zhes so// drug pa ni/ de nyid bsal na mya ngan 'das//de la tha ma'i tha snyad byas// zhes gsungs te/de ltar na spang bya glo bur gyi dri ma de nyid gzod ma nas ma grub par shes te gzung 'dzin blang dor gyi rtog pa bsal bas 'khor 'das dbyer med kyi don mngon sum du gyur pa na srid pa'i mya ngan las 'das pas dri bral glo bur rnam dag gi cha de la 'khor ba'i tha ma dang ldan pa'i tha snyad du byas pa yin gyi/sems nyid sangs rgyas kyi snying po gdod ma nas rang bzhin gyis rnam par dag cing yon tan rang chas su gnas pas ngo bo la bogs dbyung du med de/dpal sdom pa las/sangs rgyas rnams ni byon gyur tam//ma byon na yang rnam kun tu//rgyun chad med pa'i chos nyid ni//'phel 'grib spangs te gnas pa yin//zhes so//des na sems nyid rtogs ma rtogs kyi dbang gis sangs rgyas dang sems can/don dam dang kun rdzob/'khor 'das sogs kyi rnam pa so sor snang zhing de skad du brjod pa yin te/'phags pa klus/sems nyid rnam pa gnyis su mthong //ji ltar 'jig rten 'jig rten 'das//bdag tu 'dzin las 'khor ba ste//so sor rig na de nyid do//zhes gsungs so// gnyis pa yang dag pa ma yin pa dang /yang dag pa'i kun rtog bshad pa la gsum/yang dag pa ma yin pa'i kun rtog la brten nas 'khor ba'i tshul/'khrul pa'i rtsa ba blang dor gyis byung ba/gnyen po'i rtogs pa'i don no//dang po ni/ thog mtha' kun rtog nyid la brten//'du byed rlung dang 'dra ba yis// las dang nyon mongs bsgrub pa ste//de yis phung po khams skye mched// gnyis snang chos kun ston pa yin// ces gsungs te/sems nyid rgyal ba'i snying po rang bzhin gyis rnam par dag pa la thog mtha'i bye brag med kyang dus kyi thog ma dang mtha' ma ni/yang dag pa ma yin pa'i kun tu rtog pas sgro btags pa nyid la brten pa ste sems nyid nam mkha' lta bu de rang gis rang ma rig pas sems nyid la nga dang bdag tu 'dzin pa can gyi nyon mongs pa'i yid g.yo ba mngon par 'du byed pa'i rtog pa rlung dang 'dra ba langs pa de yin/las dang nyon mongs chu dang 'dra bas bsgrubs pa ste/las nyon de yis gzugs sogs phung po lnga/dmigs pa yul gyi khams drug/rten dbang po'i khams drug/brten pa rnam par shes pa'i khams drug dang bco brgyad/mig la sogs pa nang gi skye mched drug/gzugs la sogs pa phyi'i skye mched drug dang bcu gnyis la sogs pa/sa'i dkyil 'khor lta bu bskyed cing sa la 'gro ba brten pa ltar gnyis su snang ba'i chos kun bden par grub pa med bzhin tu 'khrul ngor bden pa ltar ston pa yin te/rgyud bla ma las/tshul bzhin ma yin yid byed ni//sems kyi rang bzhin la gnas te//tshul bzhin ma yin yid byed kyis//las dang nyon mongs rab tu byed//las dang nyon mongs chu las ni//phung po skye mched khams rnams 'byung //zhes so// gnyis pa ni/ de la blang dor byed mkhan 'khrul//rang snang dor bas gang tu 'gag/ rang snang blangs pas ci zhig 'byung //gnyis 'dzin rdzun pa ma yin nam// zhes gsungs te/de ltar na snang ba sems kyi rang snang yin pas gzung 'dzin gnyis su grub pa med kyang 'khrul rtog las byung ba'i med pa la yod par btags pa'i gzung 'dzin gnyis su snang ba'i yul kun brtags de la 'dod pa blang zhing mi 'dod pa dor ba'i blang dor byed mkhan gyi shes pa de 'khrul pa yin te/ci'i phyir zhe na/phyi rol gyi yul ni sems 'khrul pas sgro btags pa yin gyi don la med pa yin pas bzung ba med de/de med pas de la brten pa'i 'dzin pa'ang med mod/thog med kyi bag chags brtas pa'i mthu las snang ba yin no//dper na nam mkha' rang bzhin stong pa 'di la blang bya dang dor byar med pa bzhin tu/yul rang gi sems kyi snang ba yin pa mi 'dod cing dor ba byar med la/rang sems kyi snang ba de nyid 'dod pas blang bas ci zhig 'byung ste blang byar med do//de bas na rang snang gcig pu la blang dor gnyis su 'dzin mkhan gyi yang dag pa ma yin pa'i kun tu rtog pa ni rdzun pa ma yin nam ste nges par mi bden brdzun no// gsum pa ni/ de shes gnyen por gsungs mod kyang //gnyis med rtogs de bden pa min// rtog med rtogs par 'gyur ba'i phyir//gzugs sogs cha phyes stong rtogs pa// khyod rang 'khrul pa ma yin nam//'on kyang bden zhen bkag phyir gsungs// zhes gsungs te/de ltar gzung 'dzin gnyis med do snyam du rtog pa'i shes pa de dag gi gnyen por gsungs mod kyang gzung 'dzin gnyis med cing stong pa yin snyam pa'i rtogs pa de yang bden pa'am don dam min te/rmi lam du bu 'chi rgyu med kyang shi ba rmis nas bu med do snyam pa ltar/gzung 'dzin gnyis su ma grub bo snyam pa'i rtog med kyi shes pa de snyems byed kyi rtog pa chen por gyur pa'i phyir te/zhi ba lhas/de phyir rdzun pa'i dngos gang yin//de yi dngos med gsal bar rdzun//dper na rmi lam bu shi la//de med snyam pa'i rnam rtog ni//de yod rnam par rtog pa yi//gegs yin de yang rdzun pa yin//ces so//de yang dngos 'dzin gyi gnyen po stong pa nyid yin kyang /stong nyid la mngon par zhen na gsor mi rung ba'i lta bar gsungs te/dkon mchog brtsegs pa las/'od srungs gang zag tu lta ba ri rab tsam la gnas pa ni bla'i/mngon pa'i nga rgyal can stong pa nyid du lta ba ni de lta ma yin no//zhes dang /rtsa shes las/stong pa nyid la lta nyes na//shes rab chung rnams phung bar 'gyur//zhes dang /rgyal ba rnams kyis stong pa nyid//lta kun nges par 'byin par gsungs//gang dag stong pa nyid lta la//de dag gsor mi rung bar gsungs//zhes so//des na stong nyid la zhen pa'i blo de nyid kyang spang dgos te/mdo sde rgyan las/sems las gzhan med par ni blos rig nas//de nas sems kyang med pa nyid du rtogs//blo dang ldan pas gnyis po med rig nas//de mi ldan pa chos kyi dbyings la gnas//zhes dang /zhi ba lhas/stong nyid bag chags goms pas ni//dngos po'i bag chags spong 'gyur zhing //ci yang med ces goms pas na//de yang phyi nas spong bar 'gyur//zhes so//de yang gzugs sogs rmi lam gyi yul bzhin rang sems kyi snang ba kho na yin pa la gcig dang du ma'i cha so sor phyes nas nam mkha' ltar blo yi yul du ci yang med pa'i stong pa nyid du rtog pa'i cha phye mkhan gyi shes pa khyod rang yang don la 'khrul pa ma yin nam ste snang ba thams cad sems kyi rang 'od snang stong dbyer med chu zla lta bu yin pas cha phye rgyu ma grub pa la phyes na 'khrul pa yin no//de lta bu'i snang stong dbyer med mi shes pas sngar dngos por yod pa de phyis stong nyid kyis bcom nas med par 'dzin pa ni nyes pa chen por gsungs te/dpal sa ra ha chen pos/dngos por 'dzin pa phyugs dang 'dra ba ste//dngos med 'dzin pa de bas kyang ni blun//zhes gsungs so//'on kyang phung po lnga ril por 'dzin pa sogs bden par zhen pa dgag pa'i phyir cha so sor 'byed cing stong par gtan la dbab pa'i tshul bka' bstan bcos tshad mar gyur pa rnams las gsungs pa yin no// gsum pa sangs rgyas kyi snying po nyid bshad pa la gsum/rang gi ngo bo bstan pa/yon tan bshad pa/dpe don dang sbyar nas bshad pa'o//dang po ni/ thams cad bden min rdzun min te//chu zla bzhin du mkhas rnams 'dod// tha mal shes pa de nyid la//chos dbyings rgyal ba'i snying po zer// bzang du 'phags pas btang ba med//ngan du sems can gyis ma btang // tha snyad du ma brjod mod kyang //brjod pas de yi don mi shes// zhes gsungs te/'di ltar snang ba'i chos thams cad gdod ma nas skye ba med cing bden par ma grub pas don dam du bden pa min la/sems kyi rang rtsal 'gag med so sor snang bas 'khrul ngor rdzun pa'ang min te/dper na chu dwangs pa'i nang du zla ba'i gzugs brnyan snang ba na zla bar snang ba'i dus nas zla bar yod ma myong ba dang /zla ba med bzhin du zla ba'i gzugs dang kha dog snang ba tsam ma 'gag pa/zla snang dang med dngos gnyis dbyer mi phyed cing /chu zla'i mtshan nyid stong par shes na zla 'dzin rang sar grol ba bzhin tu yul snang rnams snang ba'i dus nyid nas bden par yod ma myong ba dang /bden par med bzhin du snang tsam ma 'gag par snang ba ste/des na snang stong dbyer mi phyed pa dang /mtshan nyid stong par shes nas snang bar 'dzin pa rang sar grol ba shes bya kun la mkhas pa'i rgyal ba sras dang bcas pas bzhed cing 'dod de/he badzra las/rang bzhin gdod nas ma skyes pa//rdzun min bden min de bzhin du//thams cad chu yi zla ba ltar//'dod pas rnal 'byor mas shes gyis//zhes so//de ltar snang stong zung 'jug gi rang bzhin/grub mtha' dang gnyen pos ma bcos pa'i tha mal gnyug ma'i shes pa de nyid la/chos dbyings dang /chos sku dang /bde ba chen po dang /shes rab phar phyin dang /rgyal ba'i snying po la sogs pa ming du ma zer te don sems nyid gnyug ma'i shes pa gcig kho na yin la/de nyid rig dang ma rig gi khyad par tsam ma gtogs ngo bo 'gyur ba med pa'i chos nyid yin pas gzhi mngon tu gyur pa 'bras bu'i dus dang /lam byang chub sems dpas rtogs pa'i tshe sngar med kyi yon tan bskyed pa sogs bzang du 'phags pa rnams kyis kyang btang ba med cing /gzhi'i gnas skabs ma rtogs pa'i dus su ngo bo'i yon tan mi ldan pa sogs ngan du sems can gyis kyang ma btang ste/chos nyid bsal bzhag dang bral ba'i phyir ro//de ltar yang rgyud bla ma las/ji ltar sngar bzhin phyis de bzhin//'gyur ba med pa'i chos nyid do//zhes so//don 'di ni sa bcu'i byang sems rnams kyis kyang bsam gyis mi khyab pas rdzogs pa'i sangs rgyas ma thob bar du tshig dang tha snyad du ma dag gis gnas lugs kyi don brjod mod kyang /chos nyid bsam gyis mi khyab cing rtog ge'i yul ma yin pas tha snyad kyis brjod pas chos nyid de yi don ci lta ba bzhin du mi shes so//'o na sangs rgyas kho na'i spyod yul de so so'i skye bo rnams la ci'i phyir bstan snyam na/rgyal ba byams pas/sems zhum sems can dman la brnyas pa dang //yang dag min 'dzin yang dag chos la skur//bdag chags lhag pa'i skyon lnga gang dag la//yod pa de dag de spang don tu gsungs//zhes gsungs pa ltar/yon tan kun ldan sangs rgyas kyi snying pos sems can thams cad la khyab par ma shes nas bdag gis sangs rgyas mi thob snyam du sems zhum nas sems mi bskyed pa dang /sems can dman pa la khams yod par ma shes nas brnyas pa dang /khams la bsgribs pa'i dri ma yang dag par yod pa ma yin pa la bden par 'dzin cing yod par sgro 'dogs pa dang /yang dag pa'i sangs rgyas kyi yon tan stobs sogs rnams ye nas yod pa la med ces skur pa 'debs pa dang /sems can thams cad la khams yod par 'dra bar ma shes nas yon tan cung zad skyes nas bdag cag lhag go snyam nas nga rgyal ba ste/skyon de lnga spong ba'i don du bstan pa'o//kha cig gis dgos pa bstan pa 'dis bde gshegs snying po'i don bstan pa rnams drang don yin par bshad kyang /de lta na stong pa nyid du bstan pa thams cad bdag gcig dang ril por 'dzin pa bzlog pa'i ched du gsungs pas de'ang drang don tu 'gyur la/stong pa nyid chos thams cad kyi gnas lugs yin pas mi mtshungs so snyam na/blo'i spyod yul du gyur pa'i stong pa tsam gnas lugs su 'gyur na blo 'das chos nyid 'od gsal ba'i rang bzhin gnas lugs su ci'i phyir mi 'gyur/des na 'khor lo bar par stong nyid spros bral gyi lung mang du gsungs pa thams cad bsam gyis mi khyab pa'i dbyings de nyid skye 'gag gnas gsum sogs 'dus byas kyi mtshan nyid kyis dben par bstan pa yin gyis/khams de med par bstan pa ni ma yin te/'phags pa klu sgrub kyis/stong pa nyid ni ston pa'i mdo//rgyal bas ji snyed gsungs pa de//de dag kun gyi nyon mongs ldog/khams de nyams par byed ma yin//ces gsungs so// gnyis pa la gnyis/mdor bstan/rgyas bshad do//dang po ni/ de nyid ma 'gags rol pa la//yon tan drug cu rtsa bzhi po// rags pa yin te re re la'ang //bye ba phrag rer gsungs pa yin// ces gsungs te/sangs rgyas kyi snying po de nyid ngo bo stong zhing rang bzhin gsal la rnam pa ma 'gag par rol pa'i cha la/chos sku'i yon tan so gnyis dang /gzugs sku'i yon tan so gnyis te drug cu rtsa bzhi po tshang bar yod par bshad pa de ni gtso bor smos pa'i rigs yin te/rgyas par byed na de re re la yang bye ba phrag re'am grangs med pa mnga' bar gsungs pa yin no// gnyis pa la gnyis/chos sku'i yon tan dang /gzugs sku'i yon tan bshad pa'o//dang po la lnga/stobs bcu/mi 'jigs pa bzhi/ma 'dres pa bco brgyad/da ltar yod kyang mi snang ba'i tshul/rtogs par bya ba'i tshul lung dang bcas pa'o//dang po ni/ gnas dang gnas min las shes dang //rnam smin khams dang dbang po dang // mos pa mkhyen dang kun 'gro ba'i//lam dang bsam gtan lha yi mig/ gnas rjes dran dang zhi ba ni//stobs bcu'o// zhes gsungs te/sangs rgyas thams cad sngon sems bskyed dang sdom pa'i dam bca' brtan pa las/dge bas rnam smin yid du 'ong ba thob pa ni gnas dang rnam smin yid du mi 'ong ba thob pa ni gnas min dang de las ldog pa mkhyen pa'i stobs dang po/las 'bras shes pas las rnams kyi rnam smin mkhyen pa'i stobs gnyis pa/khams rnams dang mthun par zhugs pas sems can gyi khams sna tshogs mkhyen pa'i stobs gsum pa/dbang po dang mthun par chos ston pas dbang po mchog dman mkhyen pa'i stobs bzhi pa/mos pa dang mthun par zhugs pas 'gro ba'i mos pa sna tshogs mkhyen pa'i stobs lnga pa/theg pa thams cad la goms pa las theg pa gsum mam 'khor 'das kun 'gro ba'i lam sna tshogs mkhyen pa'i stobs drug pa/ting nge 'dzin lhur blangs pas bsam gtan sogs nyon mongs pa dang dri ma med pa mkhyen pa'i stobs bdun pa/sems can la lhag pa'i bsam pa sogs las lha'i mig gis 'chi 'pho dang skye ba mkhyen pa stobs brgyad pa/dge ba chud ma gsan pas rang gzhan gyi sngon gyi gnas rjes su dran pa'i stobs dgu pa/zag pa zad pa mkhyen pa'i stobs bcu pa ste/de ltar na nus pa'i mthu 'gran zla bral ba'i stobs rnam pa bcu'o// gnyis pa ni/ de brten mi 'jigs bzhi//chos kun byang chub gnas ston dang // lam dang 'gog ston rtsod med nyid// ces gsungs te/stobs bcu de la brten pa'i mi 'jigs pa bzhi ste/rang don rtogs pa phun tshogs su dam bca' ba la mi 'jigs pa ni/'khor gyi dbus su/bdag ni chos kun gyi dbyings su mngon par rdzogs par byang chub pa'o//zhes zhal gyi bzhes pa la byang chub pa ma yin pa'i rgol ba po med pa dang /gzhan don bar chad kyi chos bstan pa la mi 'jigs pa ni/'dod chags sogs thar pa'i gegs yin pas 'gog par byed do zhes ston pa la de dag gegs ma yin no zhes rgol ba po med pa dang /gzhan don nges 'byin gyi lam ston pa la mi 'jigs pa ni/byang phyogs so bdun 'khor ba las nges par 'byin pa'i lam yin no zhes ston pa la lam ma yin ces pa'i rgol ba po med pa dang /rang don spangs pa phun tshogs su bstan pa la mi 'jigs pa ni/zag pa bag chags dang bcas pa 'gag pa'i 'gog pa thob bo zhes ston pa la de ma thob bo zhes pa'i rgol ba med pa ste/mdor na chos mthun gyi rtsod pa po dngos dang brgyud nas med pa nyid do// gsum pa ni/ rgyu des ma 'khrul ca co med//dran pa ma nyams rtag mnyam bzhag/ 'du shes sna tshogs mi mnga' dang //ma brtags btang snyoms med pa dang // 'dun pa brtson 'grus dran pa dang //ting 'dzin shes rab rnam grol gyi// ye shes mthong ba mi nyams pa//las rnams ye shes sngon 'gro dang // dus la sgrib med bco brgyad de//so gnyis ldan pa chos sku yin// ces gsungs te/mi 'jigs pa bzhi brnyes pa'i rgyu des nyan rang byang sems dang ma 'dres pa'i chos bco brgyad mnga' ba ste/de la spyod pas bsdus pa drug ni/sku'i spyod pa la 'khrul pa med pas ma 'khrul ba dang /gsung gi brjod pa ca co med pa dang /thugs shes bya thams cad la dran pa ma nyams pas brjed pa mi mnga' ba dang /spyod lam rnam bzhi'i dus rtag tu mnyam par ma bzhag pa mi mnga' ba dang /'khor 'das la tha dad kyi 'du shes sna tshogs mi mnga' ba dang /so so ma brtags pa'i btang snyoms med pa dang drug go/rtogs pas bsdus pa drug ni/chos ston pa'i 'dun pa nyams pa mi mnga' ba dang /de bzhin tu don gyi brtson 'grus dang /gdul bya la sogs pa dran pa dang /mnyam pa nyid rtogs pa'i ting nge 'dzin dang /'khor 'das thams cad shes pa'i shes rab dang /zag pa sa bon dang bcas pa las rnam par grol ba'i rnam grol gyi ye shes mthong ba drug las yongs su nyams pa mi mnga' ba rnams so//phrin las kyi bsdus pa gsum ni/spyod lam thams cad kyis sems can mi 'dul ba med pa'i sku'i phrin las dang /yan lag drug cu dang ldan pas gsung gi phrin las dang /gdul bya mkhyen cing brtse bas 'dzin pa'i thugs kyi phrin las te/phrin las gsum po rnams ye shes sngon du 'gro ba dang /ye shes kyi rjes su 'jug pa thob pa'o//ye shes kyis bsdus pa gsum ni/'das pa dang /ma 'ongs pa dang /da ltar byung ba'i dus gsum la ma chags ma thogs pa'i ye shes kyi gzigs pa sgrib pa med pa bco brgyad de/de ltar yon tan so gnyis dang ldan pa ni rang bzhin rnam dag chos kyi sku yin la/glo bur gyi dri ma dag pa'i tshe yon tan de dag gi nus pa mngon tu 'gyur ba yin no// bzhi pa ni/ da lta de la 'gal bar byed//yin la yin bzhin ma nges pas// med la yod rtog kun brtags byas//des bskyed rtogs de gzhan dbang yin// yongs su grub pa ma shes pas//rang gi byas pas gzings pa ste// kye ma chos sku'i yon tan 'di//bden pa'i rtog la bden shes yin// da lta nus pa chung ba de//bden shes bor nas mi bden bzos// de la rjes 'brang g.yos pas lan// ces gsungs te/sems nyid bde gshegs snying po la chos sku'i yon tan rnams tshang bar yod kyang ma rig pas da lta gzhi sems can gyi dus su yon tan de la 'gal bar byed de/ji ltar byed na/sems nyid dbyings dang rig pa dbyer med pa 'di la sangs rgyas kyi yon tan thams cad tshang zhing ci'i ngo bor yang ma grub pa zhig yin pa la yin pa bzhin du ma shes shing ma nges pas/yul med pa rnam rtog gis yod par rtog pa'i kun brtags byas shing /yul des bskyed pa'i 'khrul pa'i rtog pa de gzhan dbang yin te/rgyan las/gang zhig yod pa ma mthong med mthong ba//zhes so//gzung 'dzin de'i dbang gis don dam pa'i bden pa chos nyid 'gyur ba med pa'i yongs su grub pa gzung 'dzin gnyis las 'das pa'i sems nyid kyi ngo bo rang gis rang ma rig cing ma shes pas/rang nyid 'khrul pa'i snang ba la rang gis bden zhen byas pa nyid 'khor ba kha brgyud pa'i bag chags su gyur te sdug bsngal du mas gzings pa ste/'phags pa klu sgrub zhabs kyis/ji ltar rang gis 'dam g.yos pas//byis pa gzhan zhig bying ba ltar//de bzhin rtog pa'i 'dam bying bas//sems can rnams ni 'byung mi nus//dngos med dngos por lta ba yi//sdug bsngal tshor ba nyams su myong //zhes so//kye ma ni ya mtshan pa'i don te/ci'i phyir na/'gyur med yongs grub chos sku'i yon tan rnam par dbye ba med pa'i mtshan nyid can 'di nyid sems can gyi rgyud la don dam bden pa'i ngo bo ji lta bar yod par yid ches pa'i bden par rtogs pa can de la don dam bden pa shes pa'i shes rab phyin ci ma log pa'i yongs grub yin cing /da ltar ma rig pa'i dus su yon tan yod kyang nus pa chung ba de yon tan rnams don dam pa'i bden par yod par shes pa'i shes pa de bor nas don la med cing mi bden pa'i gzung 'dzin gyis dbyen bcos te 'khor 'das kyi 'khrul snang du ma bzos shing /de la rjes su 'brang ba'i 'du byed kyi shes pa du ma chu rlabs bzhin du g.yos pas lan pa yin no// lnga pa ni/ da ni yin la yin bzhin du//shes gyis de la nus pa thob// 'di la bsal bya ci yang med//bzhag par bya ba cung zad med// yang dag nyid la yang dag lta//yang dag mthong na rnam par grol// rnam dbyer bcas pa'i mtshan nyid can//glo bur dag gi khams stong gis// rnam dbyer med pa'i mtshan nyid can//bla med chos kyis stong ma yin// ces gsungs te/chos sku rang la bzhugs pa thos bsam gyis rtogs pa de'i phyir/da ni sems nyid sangs rgyas kyi snying po 'di la yon tan thams cad tshang bar yod pa yin pa la yin pa bzhin du shes par gyis la shes pa de la goms pas yang yang gsos btab nas ji lta bar rtogs pas chog ste yon tan gyi nus pa mngon sum du thob par 'gyur ro//de ci'i phyir na/sems nyid bde gshegs snying po 'di la rang gi 'khrul snang 'du shes kyi 'ching ba las gzhan pa'i dri ma bden dngos su grub pa bsal bar bya rgyu logs su ci yang med cing /yon tan rang bzhin gyis ldan pas sngar med gsar du bsgrub cing bzhag par bya ba cung zad kyang med pas/yang dag pa'i sems nyid bsal bzhag dang bral ba de nyid rang la rang gis blta ru med pa'i tshul gyis yang dag par blta'o//de ltar bltas pas/sems nyid dbyings dang ye shes dbyer med pa yin pa la yin par mthong ngo //des na dri ma glo bur ba ni 'du shes yin la/de'i rang gi ngo bo smig rgyu ltar med pa la med par yang dag par mthong na 'du shes kyi 'ching ba las rnam par grol te/stobs po chen po'i rgyud las kyang /'di la bsal bya ci yang med//bsnan par bya ba cung zad med//de nyid mthong na rnam par grol//zhes so//sems nyid la spang thob kyi bya ba ci yang med pa de'i phyir dri ma sems kyi rang bzhin ma yin pas sems nyid dang rnam par dbye ba dang bcas pa'i mtshan nyid can gyi glo bur dri ma dag gis ni khams bde gshegs snying po la ma gos pas stong zhing rang bzhin rnam par dag gi/rnam par byung ba'i dmigs pa gsar du gzhag par bya ba med cing yon tan sems nyid kyi rang bzhin yin pas sems nyid dang rnam par dbyer med pa'i 'bral mi rung ba'i mtshan nyid can gyi bla na med pa'i sangs rgyas kyi chos kyis khams de stong pa ni ma yin no//'di ni dpal phreng gi mdo las gsungs pa'i don rgyud bla ma'i lung ngo// gnyis pa gzugs sku'i yon tan bshad pa la gsum/yon tan gyi ngo bo/de lus la gnas pa'i 'thad pa/dag ma dag gi tshul lo//dang po ni/ de la gzugs sku gnyis rang bzhin//sum cu rtsa gnyis mtshan dpe byad// ces gsungs te/chos kyi sku de la snang ba'i cha longs spyod rdzogs pa dang sprul pa'i rnam rol te gzugs sku gnyis kyi rang bzhin nam yon tan ni mtshan bzang po sum cu rtsa gnyis dang /dpe byad brgyad cu tham par gsungs pa yin la/mtshan ni/rgyud bla mar/legs gnas 'khor los mtshan pa dang //zhes sogs dang /mngon rtogs rgyan las/phyag zhabs 'khor los mtshan dang rus sbal zhabs//zhes sogs kyis bstan pa ltar yin la/'di gnyis grangs 'dren tshul cung zad mi 'dra ba ni mdo sde so so'i dgongs pa'o//dpe byad ni/rgyan las/thub pa'i sen mo zangs mdog dang //mdog snum mtho dang sogs kyis bstan pa ltar te 'dir ma spros so// gnyis pa ni/ thob pa'i yon tan rang lus te//lus de bdag dang p+y+wa dbang phyug/ tshangs dang phyi rol bden pa'i rdul//phag na mo yis byas pa min// sgo lnga gzung dang 'dzin pa yi//rnam 'gyur ma dag de sbyangs pas// de tshe thob par tha snyad byas// zhes gsungs te/de ltar gzugs sku gnyis kyi yon tan mtshan dpe rnams thob par byed pa'i rgyu rang lus rtsa rlung thig le las grub pa 'di nyid yin pas/yon tan de dag rang gi lus rnam par dag pa las byung ba yin cing /lus de gang las byung snyam na/bod kyi 'dod pa ltar p+y+wa dang /mu stegs pas 'dod pa'i rtag gcig rang dbang can gyi bdag dang /dbang phyug/tshangs pa sogs dang /nyan thos bye smra bas bzhed pa'i phyi rol du bden par grub pa'i rdul phran cha med dang /mdo sde pa ltar snang ba mi bden kyang dbang po la rnam pa gtod mkhan gyi don bden pa ba phag gam lkog na mor yod pas byas par 'dod pa sogs de dag gis lus 'di byas pa min no//'o na gang yin na/sems sems ltar du snang ba dang /sems lus ltar du snang ba ste cha gnyis su yod pa las/lus ni phyi ma nyid yin pas/sems kyi cha las snang ba ste/zab mo nang don las/de ltar rtsa rlung thig le gsum//sems kyi cha las snang ba ste//zhes so//de bas sems ma dag pa'i bar du/bar do gsum du yang lus la rgyun chad med cing gzugs med du yang yid kyi lus yod pa ste/gzugs med ces bya yid lus so//zhes so//des na sems kyi cha dag pa la sngar bstan pa ltar chos sku'i yon tan tu 'gyur la/lus kyi cha dbang po sgo lnga'i rnam par shes pa gzung ba dang 'dzin pa yi rnam par 'gyur ba ma dag pa de lam gyi rtogs pas sbyangs shing dag pas/gnas lugs kyi rang bzhin mngon tu gyur pa de'i tshe gzugs sku thob par gyur pa'i ming dang tha snyad du byas pa'o//de yang sa dang po thob nas dbang po lnga gnas 'gyur ba'am/dbang 'byor ba thob ste/mig gi dbang po la sogs pa re res kyang gzugs sgra dri ro reg bya ste don lnga lnga la 'jug pas dbang po lnga pos yon tan gyi khyad par brgya phrag bcu gnyis 'byung ba la dbang 'byor thob ste/mdo sde rgyan las/dbang po lnga rnams gnas gyur nas//don kun 'jug dang thams cad kyang //yon tan phrag brgya cu gnyis 'byung //dbang 'byor dam pa thob par 'gyur//ces so//de bzhin du sa gnyis pa la sogs pa'i yon tan 'phel ba mthar phyin nas sangs rgyas kyi sar ni yon tan gyi grangs tshad med cing bsam gyis mi khyab ste/mdo sde rgyan las/sangs rgyas sprul pa de rtag tu//mdzad pa grub pa'i bye brag dang //grangs dang zhing dang rnam kun tu//bsam mi khyab par shes par bya//zhes so//'di la kha cig sems kyi dri ma dag pa la sangs rgyas su 'gyur bar rigs kyi/lus ni pha ma'i rkyen las byung bas mi gtsang ba 'jig pa'i rang bzhin yin pas 'dus byas las 'dus ma byas kyi yon tan 'byung ba mi rigs so snyam na/'phags pa klus/shes dang mi shes ma dag las//lus 'di nyid la thams cad de//rang gi rnam par rtog pas bcings//de nyid shes na grol bar 'gyur//ces dang /'phags pa thogs med zhal nas/gzugs kyi phung po gnas gyur pa'i phyir zhing dang /lus dang /mtshan dang /dpe byad bzang po dang /dbyangs mtha' yas pa dang /spyi gtsug ltar mi mngon pa la dbang 'byor ba dang /zhes gsungs pa sogs thun mong theg pa dang mthun pa'i chos tshul las kyang lus gnas gyur pa'i mtshan dpe gsungs pa yod cing /brtag gnyis las/btsun mo'i b+ha ga bde chen du//ston pa sum cu rtsa gnyis mtshan//gtso bo dpe byad brgyad cur ldan//khu ba zhes bya'i rnam par gnas//zhes sogs thun min gyi theg pa rnams nas lus 'di nyid gzugs sku'i rang bzhin tu yang yang gsungs te/des na sems kyi rtsal du snang ba'i lus 'di la gzugs sku'i yon tan thams cad tshang bar yod kyang /rang gi 'khrul rtog gis bcings pas mi mthong ba yin cing /'ching ba dang bral na gzugs sku gnyis kyi yon tan du snang bar 'gyur ro//yon tan drug cu rtsa bzhi po rnams la dngos kyi rgyu dang rkyen gyi rgyu gnyis su yod pa las/chos sku'i dngos rgyu sems nyid 'od gsal ba'i rang bzhin dang /gzugs sku'i dngos rgyu sems lus ltar du snang ba nyid yin la/dri ma dag cing gsal bar byed pa'i rkyen gyi rgyu ni sngon sems bskyed pa nyid kyis gnas dang gnas ma yin pa mkhyen pa sogs dang /bla ma bsu skyel byas pas phyag zhabs 'khor los mtshan pa sogs yon tan drug cu rtsa bzhi po re re bzhin 'grub pa'i rgyu bu mo rin chen gyis zhus pa'i mdo las gsungs pa ltar ro// gsum pa ni/ de bas rtsa rlung thig le rnams//dag pa dag pa'i gzugs sku ste// ma sbyang ma dag gzugs sku'o// zhes gsungs te/gzugs sku rnam gnyis lus la gnas pa'i tshul bshad ma thag pa de lta bas na/sbyang gzhi rtsa dang rlung dang thig le rnams sbyang bya glo bur gyi dri ma rnam par dag pas dag pa'i gzugs kyi skur gnas gyur pa yin te/rtsa sku/rlung gsung /thig le thugs kyi dkyil 'khor du sbyang zhing /dri ma ma sbyangs pa'i sems can gyi gnas skabs su ma dag pa'am dri bcas kyi gzugs kyi skur gnas pa'o//de dag kyang thams cad mkhyen pa rang byung zhabs nyid kyis zab mo nang gi don las gsal bar gsungasate/dag pa'i gnas skabs la dgongs nas/sku gsum rtsa rlung thig le can//zhes dang /ma dag pa'i gnas skabs la dgongs nas/de ltar phung po khams skye mched//rtsa rlung thig le la grub pa//dri mar bcas pa'i sems nyid las//byung ste dri bcas sprul skur gsungs//zhes dang /de'i 'grel par/'dir sngags kyi theg pa nas/skye ba sangs rgyas sprul pa'i skur gsungs pa'i don/phung khams skye mched rim gyis rdzogs pa'i tshe/mchog gi sprul pa dri ma dang bcas pa gzugs kyi sku yin no//dri ma med par sbyangs pa na/b+ha ga ni chos kyi dbyings yin la/zla ba bcu ni sa bcu'i rang bzhin gyi bsnyen par rdzogs pa ni ye shes/ma ni mkhan po/phru ma ni chos gos/ngag gi bzlas pa ni a haM/de'i lus sbyong pa la sogs pa ni dbang bskur bar byed pa 'od zer chen po'i tshul/de gnas skabs bzhi rdzogs pa ni sku bzhi'i sangs rgyas su bzhugs kyang ma rtogs pas 'khor ba'i lus su gyur to//zhes brtag gnyis sogs kyi lung dang bcas rgyas par gsungs pa bzhin no// gsum pa de'i dpe don sbyar te bshad pa la bzhi/dpe dngos bstan/de don dang sbyar/kun rtog gnyis kyis bcom pa'i tshul go rim dang bcas pa dang /mi 'gyur yang dag thob pa'i tshul lung dang bcas pa'o//dang po ni/ dper na shun bcas baiDUR+Ya//de la yon tan mi snang dang // re ba ba tshwa'i chus sbyong dang //skyur po lwa bas sbyong ba dang // chu gtsang kA shi kas sbyong nas//dag de nor bu dgos 'dod 'byung // zhes gsungs te/sems nyid rgyal ba'i snying po 'di nyid dper bya bas mtshon na/shun pa dang bcas pa'i rin po che bai+aiDUR+Ya de la shun pas bsgribs pa'i phyir dgos 'dod 'byung ba'i yon tan mi snang ste/yon tan de snang bar bya ba'i phyir dang po re bas phyi ba dang /ba tshwa'i chur sbangs te sbyangs pa spel nas dri ma rags pa dang bral ba dang /bar du chu skyur pos sbangs nas bal gyi lwa bas dri ma phra ba sbyangs pa dang /mthar chu gtsang mas sbangs nas kA shi ka'i ras srab mos dri ma shin tu phra ba sbyangs nas sgrib byed shun pa'i dri ma thams cad dag pa de ni rin po che thams cad kyi mchog nor bu dgos 'dod 'byung ba'i gnas su 'gyur ro// gnyis pa ni/ de bzhin sems kyi baiDUR+Ya//nyon mongs shes bya snyoms 'jug gi/ shun pa gsum po sbyang ba'i phyir//tshogs sbyor ma dag sa bdun dang // dag pa'i sa gsum la rab sbyong // zhes gsungs te/dpe de bzhin du sems kyi rang bzhin 'od gsal sangs rgyas kyi snying po baiDUR+Ya lta bu de la sangs rgyas kyi yon tan thams cad tshang bar yod kyang pha rol tu phyin pa drug gi mi mthun pa'i phyogs ser sna sogs nyon mongs pa'i sgrib pa dang /'khor gsum du bden par 'dzin pa'i shes bya'i sgrib pa dang /bying rgod gnyis snyoms 'jug gi sgrib pa ste/shun pa sgrib pa de gsum pos bsgribs nas mi gsal ba de sbyang ba'i phyir/thog mar tshogs lam bzhi gsum bcu gnyis dang sbyor lam nges 'byed cha bzhir dri ma rags pa nyon sgrib sbyang /ma dag sa bdun du phra ba shes sgrib sbyang ba dang /dag pa'i sa gsum du shin tu phra ba snyoms 'jug gam mtshan 'dzin bzhi po rab tu sbyang bar bya ba yin no//de'ang 'phags pa klus/ji ltar rin chen baiDUR+Ya//dus rnams kun tu 'od gsal ba//rdo yi nang du gnas gyur na//de yi 'od ni gsal ma yin//de bzhin nyon mongs kyis bsgribs pa'i//chos dbyings shin tu dri med la'ang //'khor bar 'od ni gsal ma yin//mya ngan 'das na 'od gsal 'gyur//ces gsungs so//'di dag gi don rgyas pa rje nyid kyi nang don rang 'grel las 'di ltar 'byung ste/dag dang nyon mongs dang ldan phyir//kun nas nyon mongs med dag phyir//rnam par dbye ba med chos phyir//lhun grub rnam par mi rtog phyir//zhes rgyud bla mar gsungs pa yin no//tshul 'di nyan thos dang rang sangs rgyas dang /theg pa la gsar du zhugs pa'i byang chub sems dpa' rnams kyis kyang rtogs dka' bar gsungs kyang /re zhig dper bstan par bya ste/nor bu rin po che baiDUR+Ya chen po shun pa dang bcas pa'i tshe shun pa dang bcas kyang /nang du nor bu la shun pa 'dres pa med pa ltar/sems can gyi dus na sangs rgyas kyi snying po dri ma rnams kyis bsgribs kyang /ma 'dres pas na dag la nyon mongs pa dang ldan pa yin no//yang thog ma nas shun pa dang bcas pa'i nor bu yin kyang /shun pa de ni nor bu las byung ba yang ma yin/nor bu las gzhan nas byung ba ma yin te/gang nas kyang ma byung ba'i shun pa de rnam par dag par byas pas dag pa ltar//sems sangs rgyas kyi snying po'i sgrib pa dag pa'i sangs rgyas kyang de kho na bzhin du yin no//yang nor bu'i yon tan de rnams dang po dang tha ma khyad med kyang /snga ma la ni yon tan mi snang la/phyi ma dri ma med pa de rgyal mtshan gyi rtser btags te gsol ba btab na yon tan 'byin pa bzhin du/sangs rgyas kyi yon tan thams cad da ltar yod kyang skyon med pa'i rnam par dkar bas ma bskyed na nus pa mi 'byin pas yon tan rnam par dbye ba med pa'i chos nyid yin no//de lta bu'i nor bu nga ni shun pa can no//nga ni shun pa'o//gsol ba 'debs pa la yon tan sbyin no//mi sbyin no//zhes rnam par mi rtog cing lhun gyis grub pa bzhin phrin las 'jug ste/des na sangs rgyas kyi snying po yang lhun gyis grub cing rnam par mi rtog ste/tshul de ltar rtogs par bya'o//zhes sogs gsungs so// gsum pa ni/ yang dag ma yin kun rtog de//dag pa'i kun rtog dang sprad pas// shing gnyis tshig bzhin kun rtog bral//spangs gnyen de bzhin nyid rtogs dang // 'bras bu'i mtshan 'dzin bzhi bral ba// zhes gsungs te/de'ang spang gnyen gyi rtog pa ni tshogs sbyor na yod la/ngo bo ni mi rtag pa la rtag par 'dzin pa dang /'dus byas la dngos por 'dzin pa dang /srid pa sdug bsngal gsum gyi rang bzhin la bde bar 'dzin pa dang /bdag med pa'i dngos po la bdag tu 'dzin pa ste/de ltar yang dag pa ma yin pa'i kun tu rtog pa spang bya'i mtshan nyid can de nyid/'dus byas mi rtag pa/zag bcas sdug bsngal ba/chos thams cad stong zhing bdag med pa/mya ngan las 'das pa ni zhi bar shes pa ste yang dag pa'i kun tu rtog pa gnyen po'i mtshan nyid can dang phan tshun g.yul sprad pas/dper na me'i mtshan nyid ma yin pa'i gtsubs shing gtsubs gtan gnyis bsrubs pa las me byung nas shing kho rang gnyis tshig ste me'ang rang yal ba bzhin du/gnyen po ni spang bya la ltos pa'i phyir spang bya zad pa dang dus mnyam du gnyen po'i rtog pa'ang zad pa'i tshe 'phags pa'i rnam par mi rtog pa'i shes rab kyi dbang po skyes nas spang gnyen gyi kun tu rtog pa dang bral bar 'gyur te/'od srung gis zhus pa las/shing gnyis drud pa las ni me 'byung ste//byung ba de yis de nyid bsreg pa ltar//de bzhin shes rab dbang po skyes nas kyang //skyes pa de yis de nyid sreg par byed//ces so//mtshan 'dzin bzhi ni/bshad ma thag pa'i spang gnyen gyi rtog pa gnyis dang rmi lam gyi chu rmi lam yin pa shes bzhin tu brgal ba'i rtsol ba byed pa ltar de bzhin nyid la mtshan mar rtog pa dang /'bras bu'i mtshan mar 'dzin pa rnams so//de la tshogs sbyor du yod pa'i spang gnyen gnyis su 'dzin pa'i rtog pa ni de bzhin nyid dmigs kyis sel la de gnyis kyi 'dzin rtog bral bas chos nyid mngon sum du mthong ba ni mthong ba'i lam mo//mnyam bzhag rnam par mi rtog pa'i ye shes dang rjes thob sgyu ma lta bur srid zhi mnyam par 'dzin pa tsam de ni de bzhin nyid la dmigs pa'i rtog pa ste skabs 'dir nyon yid kyi lhag ma lus pa'i phyir sgom lam ma dag sa bdun la gnas pa yin cing /yid dang 'dzin pa dang rnam par rtog pa'i rlabs bral nas sa brgyad pa thob ma thag 'bras bu'i mtshan ma tsam 'byung ste/de ni sangs rgyas gang+gA'i bye snyed kyis zhal bstan nas mi rtog pa las bslangs te/sangs rgyas kyi zhing dang byang chub kyi snying po yongs su sbyang ba la 'jug pas dag pa'i sa yin cing /da rung sa bon thams cad pa'i dri ma'i cha dag pa sa gsum gyis spangs pas 'bras bu'i mtshan mar 'dzin pa yang zhi bas de ltar mtshan 'dzin bzhi dang bral ba ni/sangs rgyas kyi rnam par mi rtog pa'i ye shes zhes bya'o// bzhi pa ni/ de tshe nam mkha'i sku can la//mtshan gyi me tog rgyas par 'gyur// ma dag ma dag dag pa dang //shin tu rnam dag go rim bzhin// sems can byang chub sems dpa' dang //de bzhin gshegs pa'i gnas skabs gsum// brjod kyang sangs rgyas gsar skyes min//ci ltar sngar bzhin phyis de bzhin// mi 'gyur sangs rgyas snying po yin//'gyur ba dri bral de la brjod// ces gsungs te/bshad ma thag pa'i mtshan 'dzin bzhi'i dri ma dang bral ba de'i tshe chos kyi sku zhi ba chen po'i ngang du bzhugs shing spros pa thams cad dang bral ba nam mkha' lta bu'i sku brnyes pa can de la mkhyen brtse nus pa'i 'od zer mtshan dang dpe byad kyi me tog rgyas par 'gyur nas gzugs sku gnyis kyis sems can gyi don mdzad pa ste/zab mo nang don las/rgyal ba nam mkha'i sku can ye shes nyi ma'i dkyil 'khor las//phyogs bcu'i 'jig rten kun tu gzugs sku 'khor ba ji srid ston//zhes so//de lta bu'i sangs rgyas de ni dri mas ma dag pa'i gnas skabs dang /ma dag pa dang dag pa gnyi ga dang ldan pa'i gnas skabs dang /shin tu rnam par dag pa'i gnas skabs dang gsum po ni go rim bzhin du 'khor ba'i sems can dang /lam zhugs byang chub sems dpa' dang /sangs rgyas de bzhin gshegs pa'i gnas skabs gsum du brjod pa'am gsungs kyang sangs rgyas de ni sngar med pa gsar du skyes pa min te/ci ltar sngar yod pa bzhin phyis kyang de bzhin du mi 'gyur te/sangs rgyas kyi snying po de ngo bo 'gyur ba med pa'i de bzhin nyid yin pas so//'on kyang gnas 'gyur ba'i cha ni glo bur ba'i dri ma gzung 'dzin gyi 'ching ba las grol zhing bral ba'i cha de nyid la brjod pa ste/mdo sde rgyan las/snga ma phyi ma khyad med kyang //sgrib pa kun gyi dri med pa//de bzhin nyid ni sangs rgyas 'dod//dag pa ma yin mi dag min//ces gsungs so// spyi don bzhi pa brgal lan gyis gtan la dbab pa la bdun/rgyu med pa dang rgyu phyi rol tu mi 'thad pa mdor bstan/yid dag pa dang ma dag pa'i shes pa bshad/bya ba grub pa'i ye shes kyi ngo bo/bya ba grub pa'i phrin las/mnyam nyid ye shes kyi don/sku gsum rtag pa'i tshul/de la ma nges spang ba'o//dang po ni/ gang dag lta ngan zhugs pa rnams//sangs rgyas yon tan rgyu med dang // yang na rang min phyi rol gyis//rgyu rkyen gyis bskyed rtogs pa ni// phyi rol rtag chad khyad ci yod// ces gsungs te/bka' dang bstan bcos kyi dgongs pa ma lon pa'i gang zag gang dag gsung rab la go ba nyes pas lta ba ngan pa sems la zhugs pa rnams ni/sangs rgyas kyi yon tan rnams chos nyid stong pa rgyu med pa de kho na las skye bar 'dod pa'i grub mtha' de ni lung rigs dang mi mthun zhing mdo rgyud kyi dgongs pa ma yin te/gur las/rgyu las 'bras gzhan med pa'i phyir//thabs ni stong pa nyid ma yin//zhes dang /klu sgrub zhal nas/de bzhin sa bon thams cad la//rgyu dang 'dra ba'i 'bras bu 'byung //sa bon med par 'bras yod par//shes ldan gang gis bsgrub par nus//zhes gsungs pa dang /yang kha cig rang nyid la sangs rgyas kyi yon tan rnams gdod nas yod pa min la phyi rol thos bsam gyi bag chags gsar du bzhag nas/yang nas yang du thos don bsam zhing de don sgom pa sogs lan mang du byas pas rgyu rkyen de dag kun gyis bag chags de 'phel ba dang rgyas pa las sangs rgyas kyi yon tan rnams sngar med gsar du bskyed par 'dod pa'i rtog pa ni rigs pa ma yin te/sangs rgyas bcom ldan 'das rnams kyi sku dang ye shes ni 'dus ma byas yin pa'i phyir/'dus byas kyi rgyu rkyen gyis bskyed pa ma yin te/'khor lo sdom pa las/rang bzhin lhun gyis grub pa la//rgyu dang rkyen gyis bskyed pa 'khrul//zhes dang /byams mgon gyi zhal nas/de bzhin nyid 'di thams cad la//khyad par med par dag gyur pa//de bzhin gshegs nyid de yi phyir//'gro kun de yi snying po can//zhes so//de'ang phyi rol mu stegs rtag par lta ba dper na dbang phyug pa rnams phyi nang gi dngos po thams cad dbang phyug gis bskyed par 'dod pa sogs dang /chad par lta ba phur bu ba rnams dngos po thams cad rgyu med ngo bo nyid kyis byung bar 'dod pa'i lta ba ngan pa de dang khyad par ci zhig yod de cung zad kyang med do//zhes so// gnyis pa dag ma dag gi nges pa ni/ 'du byed skad gcig skye 'gag snang //ma dag 'du byed dag dang mtshungs// gal te de lta ma yin na//gzugs sku'i phrin las rgyun chad 'gyur// 'on kyang 'du byed ming mi brjod//so sor rtogs pa'i ye shes kyi// zhes gsungs te/rgyal ba rnams kyis so sor rtog pa'i ye shes kyis 'jig rten kun la nyin mtshan lan drug tu gzigs shing sems can rnams kyi sems rgyud tha dad pa gcig car du mkhyen pa sogs mkhyen brtse'i ye shes gzhan don du 'phro ba'am g.yo ba 'du byed pa ni skad cig gis skye 'gag ltar snang ba ste/de'ang ma dag pa'i 'du byed yid kyi g.yo ba dag dang 'bad rtsol la ma ltos par skye 'gag byed pa'i cha tsam zhig mtshungs so//gal te sangs rgyas kyi ye shes kun rdzob tu skye 'gag ltar snang ba de lta ma yin na rgyal ba'i ye shes kyis gdul bya mi mkhyen mi gzigs pa'i phyir sprul sku rgyun mi 'chad du 'byung ba mi 'thad pas longs sprul gnyis kyi gzugs sku'i phrin las rgyun chad par 'gyur bas rigs pa ma yin la/'on kyang ye shes de la 'du byed kyi ming gis ni mi brjod de/blos btags pa'i bden grub tu med cing gcig dang tha dad las 'das pas/so sor rtog pa'i ye shes kyi ming gis brjod de/nang don las/kun rtog dag pa so sor rtogs//sgo lnga'i rnam shes bya ba grub//ces dang /sku gsum la 'jug pa'i mdo las/kun gzhi gnas gyur pa ni me long lta bu'i ye shes so//kun gzhi la gnas pa'i yid gnas gyur pa ni mnyam pa nyid kyi ye shes so//yid gnas gyur pa ni so sor rtog pa'i ye shes so//sgo lnga'i shes pa gnas gyur pa ni bya ba grub pa'i ye shes so//zhes gsungs so// gsum pa bya grub ye shes kyi ngo bo bshad pa la gnyis/sgo lnga yul dang yul can gyi snang tshul/khyad par dang gtan tshig go/dang po ni/

'byung ba che sogs rang bzhin gang //'dzin bcas ngo bo nus ldan ston// 'khrul dang ma 'khrul gnyis po yang //snang bar khyad par ci yang med// ces gsungs te/rgyu'i gzugs 'byung ba chen po sa chu me rlung rnams dang sogs khongs nas 'byung gyur gzugs sgra dri ro reg bya rnams kyi rang bzhin gang yin pa de ni/sems can gyi dus su sems phyi rol yul du snang bas ming dang mtshan ma sogs kyi 'dzin pa dang bcas pa'i dri ma glo bur bas bslad pa de nyid dag cing gnas gyur pa'i tshe/sangs rgyas kyi sar rang rang gi ngo bo ye shes kyi rtsal chen rdzogs pa'i nus ldan tu gyur pas/zhing rnam dag la dbang 'byor thob cing ci ltar 'dod pa bzhin tu longs spyod kun tu ston par byed pa ste/rgyan las/don bcas 'dzin pa gzhan 'gyur na//ji ltar 'dod bzhin longs spyod dag/bstan phyir zhing ni dag pa la//dbang 'byor dam pa thob par 'gyur//zhes so//des na 'khrul pa'i sems can gyi snang ngo dang ma 'khrul ba 'phags pa'i gzigs ngo gnyis po la yang /snang bar snang tsam zhig la ni khyad par ci yang med de/dper na sgyu ma'i ltad mo ba dang /sgyu ma'i mkhan po gnyis ka la'ang sgyu ma'i rta glang bud med sogs snang ba tsam zhig la ni khyad med pa bzhin no// gnyis pa khyad par dang gtan tshigs ni// gnyis 'dzin yod med khyad par yin//gal te de lta ma yin na// rgyal ba'i phrin las ci ltar 'jug/ ces gsungs te/'o na sems can dang sangs rgyas gnyis po snang ba tsam la khyad par med na 'khrul ma 'khrul cis dbye snyam na/snang tsam la khyad med kyang /'dzin stangs la khyad yod de/'khrul pas ni/gzung 'dzin gnyis tha dad du 'dzin pa yod la/ma 'khrul ba la gnyis 'dzin med pas khyad par ni de yin no//de yang sems can gyis snang ba sems kyi rang snang snang stong dbyer med yin par ma shes pas bden par bzung nas blang dor byas pas 'ching bar 'gyur te/dper na sgyu ma'i ltad mo bas sgyu ma'i rta glang sogs la bden par bzung ba bzhin te/klu sgrub kyi zhal nas/sgyu ma ji lta ji lta bar//de bzhin sems can yun la spyod//'gro ba sgyu ma'i rang bzhin yin//de bzhin du ni brten nas byung //zhes so//'phags pa rnams ni yul snang stong dbyer med du shes shing bden par mi 'dzin pas 'khrul par mi 'gyur te/sgyu ma'i mkhan pos rang gis sprul pa'i rta glang sogs la bden par mi 'dzin pa bzhin te/rigs pa drug cu pa las/dngos po gzugs brnyan lta bur ni//ye shes mig gis rab mthong ba//bdag nyid chen po de dag ni//yul gyi 'dam la mi chags so//zhes so//des na sangs rgyas kyis snang ba rnams chu zla ltar dngos po dang dngos med gang du'ang mi 'dzin par snang stong dbyer med du gzigs nas gzhan yang de la dgod pa yin te/mdo ting nge 'dzin rgyal po las/rgyal ba gang dag mya ngan 'das pa kun//thams cad chu zla lta bur gzigs pas na//zhes so//gal te gnyis 'dzin yod med kyi khyad par de lta ma yin par snod bcud chu zla lta bur sangs rgyas kyi ye shes kyi yul du mi snang na rgyal ba'i gzugs sku gnyis kyi phrin las yul gang la tshul ji ltar 'jug ste/phrin las la 'jug pa med pa'i skyon du 'gyur bas rigs pa ma yin no// bzhi pa bya ba grub pa'i phrin las la lnga/dpe bshad pa'i don 'god pa dang /gzhan rgyud kho nar 'dod pa'i skyon brjod pa dang /snang ba la 'khrul pas ma khyab pa'i dpe dgod nas ma nges pa brjod pa dang /ji snyed pa'i ye shes 'khrul pa ma yin pa'i dpe don bshad pa dang /phrin las dang 'brel ba'i don to//dang po ni/ yid bzhin nor sogs dpe brjod pa//rtog pa med pa'i nus ston par// bshad kyis// zhes gsungs te/de'ang sangs rgyas rnams ni rang don chos sku mngon du mdzad cing /gzhan don du mkhyen brtse dang nus pa'i ye shes tshad med pa mnga' bas/shes bya'i dngos po thams cad dang sems can ma lus pa'i sems rgyud thams cad dus cig char du mkhyen cing gang la gang 'dul gyi sku gsung thugs kyi phrin las ston pa yin te/mdo las/de bzhin gshegs pa ni sku nam mkha'i rang bzhin kyang mi 'dor la/sangs rgyas kyi zhing thams cad du'ang kun tu ston to//gsung brjod du med pa'i chos nyid kyang mi 'dor la/sgra rnam par rig pa ji lta ba bzhin du chos ston to//sems dmigs pa thams cad dang yang bral la/sems can thams cad kyi sems kyi spyod pa dang /bsam pa yang rab tu shes so//zhes gsungs la/de ltar 'byung ba'i rgyu mtshan kyang /rgyal ba'i byin rlabs dang smon lam gyi nus pa dang gdul bya las dag pa gsum tshogs pa las te/rgyud bla mar/ji ltar baiDU'i sa gzhi gtsang ma la//lha dbang lus kyi gzugs brnyan snang ba ltar//de bzhin 'gro sems sa gzhi gtsang ma la//thub pa'i dbang po'i sku yi gzugs brnyan 'char//ces sogs gsungs so//des na rgyud bla mar de bzhin gshegs pa'i phrin las kyi dper/brgya byin rnga sprin sogs dgu dang /gzhan dag las yid bzhin gyi nor bu dang sogs khongs nas dpag bsam gyi shing rnams rgyal ba'i phrin las kyi dper brjod pa ni ye shes med pa'i dpe ma yin te/sangs rgyas nyid ye shes dngos yin pas so//de'ang sdud pa las/ye shes med na yon tan 'phel med byang chub med//rgya mtsho lta bu'i sangs rgyas chos kyang med par 'gyur//zhes so//'on kyang mtshan mar 'dzin pa dang /rnam par rtog pa dang 'bad rtsol med pa'i sgo nas mkhyen brtse'i ye shes kyi nus pa ston par mdzad nas sems can gyi sdug bsngal dang /nyon mongs gcod pa yin te/rgyud bla ma las/nus pa ye shes thugs rje yis//sdug bsngal nyon mongs gcod phyir ro//zhes so//mdor na rnam par rtog pa med bzhin tu sangs rgyas kyi phrin las lhun grub tu 'byung ba ste/'phags pa klus/shin tu dri med chos sku la//ye shes rgya mtsho gnas gyur nas//sna tshogs nor bu ji bzhin tu//de la sems can don rnams 'byung //zhes gsungs pas/chos sku'i phrin las gzugs sku gnyis ni sangs rgyas kyi mkhyen brtse'i nus pa bstan pa ste/las dag pa'i snang ba la shar bar bshad pa yin gyis gdul bya'i dag snang kho nar bshad pa ni ma yin no// gnyis pa gzhan rgyud kho nar 'dod pa'i skyon brjod pa ni/ gzhan rgyud kho na min//yin na gzhan rgyud ye shes 'gyur// 'dod na ye shes 'khrul par 'gyur// ces gsungs te/bshad ma thag pa ltar rgyal ba'i sku dang ye shes ji skad bshad pa rnams ni gzhan rgyud gdul bya'i dag snang kho nar bshad pa min no//gal te de ltar ma yin par/sangs rgyas la ye shes med cing gzugs sku gzhan rgyud gdul bya'i dag snang kho na yin na sangs rgyas kyi ye shes de gzhan gdul bya'i rgyud kyi ye shes su 'gyur te/ye shes de gzhan rgyud kho na yin pa'i phyir ro//de ltar 'dod na ye shes de nyid 'khrul par 'gyur te/gzhan rgyud 'khrul pa de ye shes yin par snang ba'i phyir ro//gzhan yang ye shes gzhan snang yin na des gzhan rjes su 'dzin mi nus te dbul pos bza' ba ster du med pa bzhin rang la ye shes med pa'i gzugs sku de ming tsam zad pas so// gsum pa snang ba la 'khrul pas ma khyab pa'i dpe dgod nas ma nges pa brjod pa ni/ gal te rang snang 'dzin yin zhes//'dod na me long snang ba yang // 'dzin pa'i rnam rtog can du 'gyur// ces gsungs te/gal te sangs rgyas la snang bcas kyi ye shes yod cing ye shes de la sems can gyi 'khrul pa de snang na skyon yod de/ye shes des rang gi snang ba 'dzin pa yin pas 'dzin rtog can du 'gyur zhes 'dod pa yin ce na/'o na me long nang du gzugs brnyan snang ba na yang snang dus kyi me long de yang 'dzin pa'i rnam rtog can tu 'gyur te gzugs brnyan snang ba'i phyir ro//des na sangs rgyas kyi ji snyed pa'i ye shes de la gdul bya snang yang 'dzin rtog can tu mi 'gyur te/dper na me long nang du gzugs snang 'dzin pa dang rtog pa med pa lta bu'o// bzhi pa ji snyed pa'i ye shes 'khrul pa ma yin pa'i dpe don bshad pa ni/ sems can 'khrul pa ci snyed pa//ye shes yul du snang gyur kyang // ye shes 'khrul pas gos pa min//dper na mkha' la 'byung chen rnams// skye 'gag snang yang nam mkha' la//gos min skye dang 'gag pa med// ces gsungs te/de ltar na sems can gyi 'khrul pa'i snang ba ji snyed pa rnams kyi ye shes yul du ji lta ba bzhin du snang bar gyur kyang snang ba la 'khrul pas ma khyab ste/snod bcud chu nang zla ba ltar snang stong dbyer med du gzigs shing bden pa dang rdzun pa gang du'ang mi 'dzin pas ye shes dang phrin las la sems can gyi bden 'dzin 'khrul pas nam yang gos pa min te/rigs pa drug cu pa las/gang las rten na dngos po rnams//chu yi zla ba kho na ltar//yang dag ma yin log min par//shes pa de dag ltas mi 'phrog/ces so//de yang dper na nam mkha' stong pa la 'byung ba chen po rnams skye 'gag tu snang yang nam mkha' la chags 'jig gis gos pa min zhing skye ba dang 'gag pa med pa de bzhin du ye shes la 'khrul pas gos pa med de/'phags pa lhas/dper na chu yi zla ba la//chu yis mngon par gos pa med//sna tshogs gzugs brnyan 'dra ba ste//mthong bas skyon gyis gos mi 'gyur//ces so// lnga pa phrin las dang 'brel ba'i don bshad pa ni/ rgyal ba'i ye shes sems can la//zhugs kyang de bzhin gos pa med// 'di la 'khrul pa'i ming mi brjod//bya ba grub pa zhes su brjod// ces gsungs te/bshad ma thag pa de ltar rgyal ba'i mkhyen pa'i ye shes dang brtse ba'i thugs rjes sems can gyi khams la ci snyed pa'i nyon mongs pa dang lhan cig tu zhugs shing mkhyen kyang nam mkha' skye 'jig gis ma gos pa de bzhin du nyon mongs pa'i tshogs kyis cung zad kyang gos pa med de/dper na nyi ma'i 'od zer ni/ri dang sa gzhi nags tshal mi gtsang ba'i ljan ljin la sogs par nye ring med par 'jug cing de dag snang ba dang skem pa dang sreg par byed kyang /de rnams kyi nyi 'od la gos pa med pa ste/rgyan las/ji ltar nyi ma'i 'od zer dag/'jug la bdag gir bya ba med//de bzhin sangs rgyas ye shes kyang //'jug la bdag gir mdzad mi mnga'//zhes so//de ni sangs rgyas kyi gzhan don gyi ye shes yin pa'i phyir ye shes 'di la 'khrul pa'i ming gis ni mi brjod de/ye shes bzhi'i nang nas bya ba grub pa'i ye shes zhes su brjod pa yin no//de'ang ma dag pa'i gnas skabs su dbang po lnga'i shes pa ni yul la 'jug pa la 'bad rtsol mi dgos par 'jug pa ltar/de gnas gyur pa las gyur pa'i bya ba grub pa'i ye shes kyang 'jig rten gyi khams thams cad du sprul pa rnam pa sna tshogs pa dpag tu med pa bsam gyis mi khyab pa 'bad rtsol mi dgos pas zhugs shing sems can kun gyi don sgrub pa ste/mdo sde rgyan las/bya ba grub pa'i ye shes ni//khams rnams kun tu sna tshogs zhing //dpag med bsam yas sprul pa yis//sems can kun gyi don sgrub pa'o//zhes so//gnas 'gyur ba'i tshul ji ltar snyam na/dper na nam mkha' rang bzhin gyis dag pa yin kyang /khu rlangs la sogs pa'i rkyen dag pa'i tshe/gnas gyur pa'am nam mkha' dag go zhes brjod pa bzhin du yin gyis/rang gi ngo bo las gzhan pa'i sngar med gsar du thob par bya ba med de/ji skad du/chu khams gser dang nam mkha' bzhin//rang bzhin gyis ni dag par 'dod//ces gsungs pa ltar ro// lnga pa mnyam nyid ye shes kyi don brjod pa ni/ sgrib gsum dag par gnas pa'i yid//mnyam pa nyid de zhi ba'ang yin// byams dang thugs rje che ldan pas//longs spyod rdzogs sogs de la snang // la la sangs rgyas thob pa'i tshe//theg dman mtshungs gyur dgag phyir brjod// ces gsungs te/nyon mongs shes bya snyoms 'jug gi sgrib pa gsum gnyen pos dag par gyur pa na/kun gzhi la gnas pa'i nyon mongs pa can gyi yid nga bdag tu 'dzin pa de'ang bdag gzhan tha dad du 'dzin pa las grol nas/mnyam pa nyid kyi ye shes su gnas 'gyur te/de'ang srid pa'i mtha' la mi gnas par mya ngan las 'das pa zhi ba chen po'i ngang la bzhugs pa'ang yin la/zhi ba'i mthar yang mi gnas par/byams pa dang snying rje chen po dang ldan pas sems can rnams kyi mos pa ji lta ba bzhin du/longs spyod rdzogs sku sogs gzugs kyi sku gdul bya so so de la snang ba ston pa yin te/mdo sde rgya las/mi gnas zhi bar zhugs pa yang //mnyam nyid ye shes yin par brjod//dus rnams kun tu byams pa dang //thugs rje chen po dag dang ldan//sems can rnams la mos pa bzhin//sangs rgyas sku ni nges par ston//ces so//de'ang la la'i rtog pa la rdzogs pa'i sangs rgyas thob pa'i tshe mar me shi ba ltar shes pa rgyun chad nas zhi ba gcig pu'i mtha' la gnas par 'dod na/theg dman gyi nyan rang dgra bcom pa lhag med kyi myang 'das su zhugs nas phrin las rgyun chad pa dang mtshungs par 'gyur bas log rtog de dgag pa'i phyir tshul 'di gsal bar brjod pa yin no// drug pa sku gsum rtag pa'i tshul bshad pa la gsum ste/rtag pa'i tshul gsum gyi don dang /mi rtag pa gsum gyi don dang /de ye shes dang dri mar bshad pa'o//dang po ni/ ye shes rtag pa gsum yin te//rang bzhin rtag pa chos kyi sku// rgyun gyis rtag pa longs spyod rdzogs//rgyun mi 'chad pa sprul sku yin// zhes gsungs te/sangs rgyas kyi ye shes ni nam du'ang 'gyur ba mi mnga' ba'i phyir rtag pa gsum yin te/de'ang rang bzhin gyi rtag pa ni dbyings dang ye shes dbyer med pa'i rang don chos kyi dbyings yin te/chos kyi sku la 'gyur ba med pa'i phyir ro//rgyun gyi rtag pa ni longs spyod rdzogs pa'i sku ste nges pa lnga dang ldan pa'i phyir ro//rgyun mi 'chad par rtag pa ni sprul pa'i sku yin te/'khor ba ma stong gi bar du mdzad pa phrin las rgyun mi 'chad pa'i phyir ro//de yang mdo sde rgyan las/rang bzhin dang ni rgyun mi 'chad//rgyun gyis de dag rtag pa nyid//ces so// gnyis pa mi rtag pa gsum gyi don ni/ de la mi rtag gsum yod de//blo byas stong pa rtag pa min// g.yo ba'i rtog yid rtag pa min//tshogs drug 'dus byas rtag pa min// ces gsungs te/ji skad bshad pa'i ye shes de gsum la sgrib byed mi rtag pa gsum yod de/de yang gzugs sogs phung po lnga po de rang bzhin gyis don dam pa stong pa nyid kyi ye shes yin par ma shes nas phyis blos bzo bcos byas pa'i stong pa de nyi tshe ba'i stong nyid yin pa'i phyir rtag pa min no//nyon mongs pa can gyi yid dang des bskyed pa'i g.yo ba'i rtog yid ni 'khrul pa yin pa'i phyir rtag pa min cing /rnam shes tshogs drug gi shes pa rkyen bzhis 'dus byas pa yin pa'i phyir rtag pa min// gsum pa de ye shes dri mar bshad pa ni/ 'on kyang de la rtag gsum yod//mi rtag gsum po dri ma ste// rtag pa gsum po ye shes yin// ces gsungs te/'on kyang bshad ma thag pa'i mi rtag pa gsum po de'i sbubs na ye shes rtag pa gsum rang chas su yod de sems can gyi gnas skabs na dri ma dang ye shes 'dres pa'i phyir ro//de la mi rtag pa gsum po de ni 'khrul pa glo bur ba'i dri ma sbyang bya yin te/rtag pa gsum po de ni gnas lugs yongs su grub pa'i ye shes sbyangs pa'i 'bras bu yin no// bdun pa ma nges pa spong ba la drug/mu stegs pa'i bdag dang mi mthun pa'i don/nyan rang gi zhi ba dang mi mtshungs pa'i don/sems can dang mi mtshungs pa'i don/phyir mi ldog pa'i don/dri ma gtan mi ldang ba'i don/thams cad kyi don bsdu ba'o//dang po ni/ mu stegs bdag dang mtshungs min te//yid kyis btags dang ma btags phyir// ces gsungs te/de ltar chos kyi dbyings rang bzhin gyis 'od gsal ba sangs rgyas kyi snying po de sku gsum gyi rang bzhin du 'gyur ba med cing rtag par yod na/mu stegs pa'i bdag dang mtshungs par 'gyur ro zhe na/mu stegs rnams kyis btags pa'i gang zag gi bdag 'gyur ba med pas rtag pa/du ma ma yin pas gcig pu/rgyu rkyen la mi ltos pas rang dbang can du blos brtags pa ni/phung po lnga bdag med pa la bdag tu btags pa'i 'khrul pa dang mtshungs pa min te/sems nyid chos kyi sku skye 'gag sogs spros pa'i drwa ba thams cad las grol bar 'dus ma byas shing lhun gyis grub pa nam mkha' lta bur kun la khyab pa'i rang bzhin can yin pas don dam par rtag ces gsungs pa'i phyir ro//des na mu stegs pas ni blos byas kyi yid kyis btags pa'i sgro btags yin pa dang /de bzhin gshegs pa ni don dam pa stong pa nyid kyi ye shes gcig dang tha dad las grol ba bdag med pa'i rang bzhin can yin pas bdag dang bdag gir sgro btags byas pa ma yin zhing rtog pas ma brtags pa'i phyir mu stegs pas brtags pa'i bdag dang mi mtshungs te/'phags pa klu sgrub kyis/chos dbyings gang phyir bdag ma yin//skyes pa ma yin bud med min//gzung dang 'dzin pa rnam grol ba//ji ltar bdag ces rtog par bya//zhes so// gnyis pa nyan rang gi zhi ba dang mi mtshungs pa'i don ni/ nyan rang zhi dang mtshungs min te//gzugs sku'i yon tan kun ston phyir// ces gsungs te/de la nyan rang gi zhi ba ni/sangs rgyas kyis ma bskul bar du zhi ba gcig pu'i ngang la gnas par gsungs te/klu sgrub kyi zhal snga nas/ci srid sangs rgyas kyis ma bskul//de srid ye shes lus dngos can//ting 'dzin myos pas brgyal gyur pa//nyan thos de dag gnas par gyur//ces gsungs pa bzhin yin la/de ltar mtha' gnyis la mi gnas pa'i dbyings su bzhugs pa'i sangs rgyas rnams dang /nyan rang zhi ba phyogs gcig pa'i ngang la bzhugs pa dang mtshungs pa min te/dmigs pa med pa'i snying rje'i dbang las mtha' yas pa'i gdul bya gang la gang 'dul ba'i longs sprul gnyis kyi gzugs sku'i yon tan rnam pa mang po kun ston pa'i phyir ro//de skad du'ang rnal 'byor spyod pa'i gzhung 'bum pa las/thabs la mkhas pas zhir gnas min//shes rab kyis ni 'khor bar min//mtha' gnyis rnams par spangs nas kyang //rtog pa med par 'gro don spyod//ces 'byung ba ltar ro// gsum pa sems can dang mi mtshungs pa'i don ni/ sems can lus dang mtshungs min te//zag bcas rkyen gyis ma bskyed phyir// ces gsungs te/de lta bu'i gzugs sku zhes bya ba de sems can gyi lus dang mtshungs sam snyam na/sems can gyi lus phung khams skye mched kyi bdag nyid las dang nyon mongs pas 'phags pa'i 'dus byas de dang mtshungs pa min te/gzugs sku gnyis zag bcas las dang nyon mongs pa'i rkyen gyis ma bskyed pa'i phyir/der ma zad shin tu rnam dag sangs rgyas kyi gnas skabs su zag med kyi las kyis bskyed pa'i yid kyi rang bzhin gyi lus kyi skye ba'ang med na/phung po mngon par grub pa'i skye ba ci smos/rnam 'gyur sna tshogs pa'i rga ba'ang med na 'du byed yongs su smin pa'i rga ba lta ci smos/bag chags phra mo'i nad kyang med na/nyon mongs pa'i nad lta ci smos/bsam gyis mi khyab par bsgyur ba'i 'chi 'pho ba'ang med na/tshe yongs su gtugs pa'i 'chi 'pho ba lta ci smos te/rgyud bla mar/de ni yid kyi rang bzhin gyi//lus kyis skye med rtag pa'i phyir//bsam mi khyab bsgyur 'chi 'pho yis//de ni mi 'chi brtan pa'i phyir//bag chags phra mo'i nad rnams kyis//gnod med zhi ba nyid kyi phyir//zag med mngon par 'du byed kyis//g.yung drung phyir na rga ba med//ces so// bzhi pa phyir mi ldog pa'i don ni/ phyir la ldog par mi 'gyur te//yin la yin bzhin mngon gyur phyir// zhes gsungs te/sngar dri bcas kyi sangs rgyas de/bar du lam gyi dri ma bsal yang slar 'khor bar ldog par mi 'gyur ram snyam na/rtogs pas gnas lugs mngon tu gyur pa'i sangs rgyas de phyir la ldog cing slar nyon mongs par mi 'gyur te/so so rang rig pa'i ye shes kyis ye nas gnas pa'i sems nyid gnas lugs ci lta bu yin pa la yin lugs bzhin du mngon sum du gyur pa'i phyir te/dpal chos kyi grags pas/'tshe ba med dang yang dag don//ngo bo nyid las phyin log gis//'bad du zin kyang mi ldog ste//blo ni de phyogs 'dzin phyir ro//zhes so// lnga pa dri ma gtan mi ldang ba'i don ni/ dri ma ldang ba gtan med de//tha dad kun rtog bral ba'i phyir// ces gsungs te/lam mthar phyin kyang /da dung phyin ci log gi blo'i dri ma ldang bar 'gyur ram snyam na/mngon tu gyur nas dri ma slar ldang ba gtan nas med de/dri ma ni gzung 'dzin tha dad du 'dzin pa'i kun rtog 'khrul pa yin la de'i rgyu ni ma rig pa yin pas/de dang bral ba'i phyir te/chos kyi grags pas/lta ba'i sa bon spangs pa'i phyir//slar mi ldog pa nyid yin no//zhes so// drug pa don bsdu ba ni/ de phyir sems nyid sangs rgyas 'di//da ltar yod kyang ma shes so// zhes gsungs te/rgyu mtshan de dag gi phyir sems nyid rang bzhin gyis 'od gsal ba yon tan drug cu rtsa bzhi dang bcas pa'i sangs rgyas 'di/da ltar gzhi sems can gyi dus su tshang bar yod kyang gzung 'dzin gyi dri mas bsgribs nas ma shes so//de'ang dper na mi dbul po'i khyim du gter yod pa ma shes nas dbul phongs kyi sdug bsngal ba lta bu ste/byams pa mgon po'i zhal snga nas/ji ltar mi dbul khyim nang sa 'og na//mi zad pa yi gter ni yod gyur la//mi des de ma shes shing gter de yang //de la nga 'dir yod ces mi smra ltar//de bzhin yid kyi nang chud rin chen gter//dri med bzhag dang bsal med chos nyid kyang //ma rtogs pas na dbul ba'i sdug bsngal ni//rnam mang rgyun du skye dgu 'dis myong ngo //zhes so// lnga pa lung gis ngo bo nyid bshad pa la nges pa bskyed pa la bzhi/mdo sde rgyan gyi lung /'phags pa klu sgrub kyi theg pa chen po'i nyi shu pa'i lung /rgyud bla ma'i lung /mdo rgyud las gsungs pa'i don bsdus pa'o//dang po ni/ gang tshe rtogs pa de yi tshe//ji ltar lcags la tsha ba dang // mig la rab rib zhi ba ltar//sangs rgyas sems dang ye shes la// yod dang med par mi brjod do// zhes gsungs te/gang gi tshe spyir thos bsam sgom pa las byung ba'i shes rab dang /khyad par bla ma'i byin rlabs dang slob ma'i mos gus kyi rten 'brel tshogs pas sems nyid bde gshegs snying po'i gnas lugs mngon sum du rtogs pa de'i tshe/dpe ji lta na/lcags bsregs pa la tsha ba zhi ba ni gdung ba med pa yin pa dang /mig la rab rib zug gzer zhi bas rab rib med pa yin pas /tsha ba dang rab rib kyi dngos po yod pa yang ma yin la/de gnyis zhi ba'i mtshan nyid lcags dang mig gsal po yod pas de ni med pa'ang ma yin par ltar/ma rig pa sangs shing ye shes rgyas pa de'i dus na sems rnam shes tshogs brgyad sangs pa dang ye shes lnga rgyas pa la/kun rdzob 'khrul pa'i dri ma tsha ba dang rab rib bzhin tu yod par mi brjod cing /lcags dang mig dwangs pa bzhin tu med par mi brjod do// gnyis pa theg chen nyi shu pa'i lung ni/ dam pa'i don du skye med phyir//de nyid du ni grol ba'ang med// mkha' bzhin sangs rgyas de bzhin te//sems can dang ni mtshan nyid gcig/ tshu rol pha rol skye med pas//rang bzhin mya ngan 'das pa'ang med// de phyir 'dus byas mngon par stong //kun mkhyen ye shes spyod yul yin// ces gsungs te/dam pa ste nges pa'i don du na chos thams cad gdod nas skye ba med pa'i phyir/don dam de nyid du ni 'khor ba las grol bar bya ba'ang med de/nam mkha' skye 'gag med cing 'gyur ba med pa bzhin tu sangs rgyas ni gnas skabs thams cad du 'gyur ba med pa de bzhin te/des na rtogs ma rtogs tsam las sems can dang ni sangs rgyas gnyis ka'i mtshan nyid gcig cing ngo bo dbyer med do//tshu rol 'khor ba pha rol myang 'das gnyis ka skye ba med pas/rang bzhin mya ngan las 'das pa'ang med do//rgyu mtshan de'i phyir du 'dus byas kyi chos thams cad mngon par stong zhing bdag med pa ste/de bas na bsam gyis mi khyab pa'i gnas 'di lta bu ni kun mkhyen sangs rgyas kyi ye shes 'ba' zhig gi spyod yul yin gyi de las gzhan pa dag gis bsam gyis mi khyab bo// gsum pa rgyud bla ma'i lung ni/ phra phyir thos pa'i yul min la//don dam phyir na bsam pa'i min// chos nyid zab phyir 'jig rten pa'i//bsgom pa la sogs yul ma yin// ces gsungs te/chos thams cad kyi chos nyid sangs rgyas snying po 'di nyid dpag dka' zhing shin tu phra bas smra bsam brjod pa'i yul las 'das pa'i phyir thos pa'i shes rab kyi yul ma yin la/don dam bden pa yin pa'i phyir rtog dpyod kyis bsam pa'i shes rab kyi yul yang min te kun rdzob yin pa'i phyir des don dam ji bzhin gzhal mi nus la/chos thams cad kyi de kho na nyid gzhal bar dka' ba'i gting zab pas mtshan ma'i spyod yul las 'das pa'i phyir 'jig rten pa'i sgom pa bsam gtan dang gzugs med bzhi la sogs pa'i khongs nas nyan rang gi dran nye dang /rten 'brel 'byung ldog/rnam thar brgyad/snyoms 'jug dag gi yul du byas nas kyang rtogs par nus pa ma yin no// bzhi pa mdo rgyud las gsungs pa'i don bsdus pa ni/ rang rig ye shes spyod yul te//rang byung dad pas don dam skyed// kye ma tshul 'di ma rtogs pas//byis pa 'khor ba'i rgya mtshor 'khyams// zhes gsungs te/'o na sems nyid 'od gsal bde gshegs snying po de dag gang gis kyang rtogs pa'i yul min na/rtogs pa'i thabs ci zhig ce na/rnal 'byor pa rnams kyi so sor rang rig pa'i ye shes kyi spyod yul du gyur pa ste/de mngon tu byed pa'i thabs ni rang byung gshis kyi snying po sngon goms dge stobs kyis sad pa'i chos dbyings nyid rnam pa kun ldan gyi bla mar snang ba la yid ches nges shes skyes pa'i dbang gis bzod du med pa'i gdung shugs dang /des chos thams cad la rgyas thebs pa'i snang srid bla mar shar ba'i nyams myong brjod bral gyis dus 'da' ba'i dad pas don dam pa la sgrib byed thams cad rang sangs su gyur nas mthar thug pa'i ye shes mngon sum du rtogs pa'i ye shes skyed par byed de/rgyal ba byams pas/rang byung rnams kyi don dam de//dad pa nyid kyis rtogs bya yin//ces gsungs so//gnas lugs rtogs rim bzhin de ltar ma rtogs pa'i khams gsum po dag la bzod du med pa'i snying rje chen po shugs kyis skye zhing /der ma zad ched du sgom pa'ang rgyal sras rnams kyi gzhung lam yin pa'i phyir/de ltar rjes 'jug rnams la thugs brtse bas gdams pa'i phyir/rgyal ba nyid kyis kyang gzhung gi mjug bsngo ba'i don 'dus par gzhung zor yang pa'i dgos pas 'dir stabs gcig tu gsungs pa/kye ma gnas lugs zab mo'i tshul 'di ma rtogs pas spangs blang gi don la shes rab ma skyes pa'i byis pa dag phyin ci log la spyod pas 'khor ba'i rgya mtshor 'khyams pa snying rje ba'i gnas yin no// spyi don lnga pa rnyed tshul gyis mjug bsdu ba la gnyis/rnyed tshul dngos/smon lam mo//dang po ni/ thub pa chen po 'jam dpal dbyangs//byams pa spyan ras gzigs dbang gi/ mthu yis rang byung rdo rjes bris// zhes gsungs te/bde gshegs snying po'i don 'di bdag cag gi 'dren pa thub pa chen po'i gsung dri ma med pa dang mkhyen rab kyi bdag nyid 'jam dpal dbyangs dang /sems can thams cad la bde legs 'byung ba'i gnas rgyal tshab byams pa dang /thugs rjes 'khor ba dong nas sprugs pa'i 'phags mchog spyan ras gzigs dbang phyug ste de dag gi rnam par thar pa la bskal pa grangs med pa nas goms par byas pa'i stobs kyis dang /da ltar yang rgyal dang de sras rnams kyi bka' dang bstan bcos kyi dgongs pa ma nor mngon tu mdzad nas/de nyid phyi ma'i gdul bya la brtse bas rjes su gdams pa'i mthu dang dbang chen po thob pa yis/dpal ldan karma pa gsum pa rang byung rdo rjes gzhan gyi don tu gsal bar bris pa'o// gnyis pa smon lam ni/ 'gro kun sangs rgyas snying po 'di//mthar phyin ma nor shes par shog/ sangs rgyas kyi snying po gtan la dbab pa rdo rje theg pa'i snying po rdzogs so//// ces gsungs te/'di ltar theg pa chen po'i don mthar thug pa gsal bar mdzad pa'i dge ba sangs rgyas grangs med pas gsungs kyang mthar gtugs par mi nus pa'i phan yon chen po dang ldan pas na/de lta'i dge ba bsngo ba'i yul 'gro ba kun la byin pas de'i mthus sems can de thams cad kyis/rang la yod pa'i sangs rgyas kyi snying po 'di nyid/gnad kyi gdams ngag zab mo 'di lta bu la thos bsam sgom gsum mthar phyin nas/glo bur ba'i dri ma thams cad dag pa'i gnas lugs ma nor ba de rtogs shing shes par shog cig/rgyu'i theg pa las gsal zhing rgyas par gsungs pa'i sangs rgyas kyi snying po gtan la dbab pa 'di gsang sngags rdo rje theg pa'i lta ba'i yang snying po yin cing /des na mthar thug gi lta ba bshad pa rdzogs so//zhes pa'o// zab cing kun gyis mi rtogs la//rtogs na sangs rgyas 'gyur ba'i don//phyogs tsam go bas glo bur gyi//dri ma'i sbubs mthug brtol bar 'gyur//snying po yod par yid ches tsam//skyes kyang rgyal ba'i gdung 'tshob gsung //go sla don 'dus gzhung bzang 'di//go myong rtogs pas mthar 'byin 'tshal//skal mnyam dag la phan pa'i blos//tshig tsam mchog gi rjes su bkral//dge bas bde gshegs snying po'i zhal//'gro ba kun gyis mjal bar shog/ snying po gtan la dbab pa'i gzhung 'di la snga phyir byon pa'i 'grel pa dang mchan bu kha shas mchis kyang /'jam dbyangs don grub 'od zer gyi gsung nyid khyad par du 'phags shing /thams cad mkhyen pa zhwa dmar lnga pas de'i don bsdus te mchan bu mdzad pa rnams kyi snying po blangs nas/mdo khams bka' brgyud kyi gdan sa chen po dpal spungs thub bstan chos 'khor gling gi gan+d+ho lar karma ngag dbang yon tan rgya mtsho blo gros mtha' yas pa'i sdes snga 'grel tshad ma'i legs bshad gsal bar bgyis pa dge legs 'phel// oM swasti sid+d+hi rastu/deng 'dir gsung rab rin chen 'phrul par du//bzhengs dges legs byas 'dis mtshon dus gsum du//bgyis pa'i dge tshogs dri ma med pa rnams//gcig tu bsdoms te mthun rkyen sgrub rnams dang //bstan pa'i sbyin bdag tshe ring 'byor ldan zhing //ma gyur nam mkha'i mtha' mnyam 'gro ba kun//sgrib gnyis byang zhing tshogs gnyis myur rdzogs te//bla med rnam grol thob pa'i rgyu ru bsngo//bstan 'dzin dam pa gang na su bzhugs rnams//sku tshe'i rkyen gegs tha dag rab zhi nas//bstan 'gro'i don chen bla med mdzad bzhin du//dam chos bdud rtsi'i sbrang char 'bebs gyur cig/yangs pa'i rgyal khams kun tu lo legs shing //nad mug 'khrug rtsod thams cad zhi ba dang //mi mthun rgud pa'i ming yang mi grags par//rdzogs ldan dang po'i lang tsho 'char bar shog/de'i mthus kha ba ris pa'i skye dgu'i yid//rnam dkar dge ba'i las la phyogs pa dang //mthun rkyen legs tshogs gong nas gong 'phel te//dam chos 'dzin pa'i snod du rung bar shog/'jig rten dbang phyug phyag na pad+mo yi//zhabs pad b+ho Ta'i ljongs 'dir myur bkod de//zhi bsil chos kyi bdud rtsi'i zil mngar ror//longs su spyod pa'i skal bzang myur 'char shog/khyad par bstan pa'i snying po sgrub brgyud kyi//ring lugs dri med sa chen yongs khyab ste//bstan pa 'dzin pa'i skyes bu dam pa rnams//sku tshe mi 'gyur tshe lha'i ngo bor brtan//phrin las mi zad nyi zla'i 'od dang sdeb//'dus tshogs dge 'dun bgrang yas rgyu skar la//zab rgyas chos kyi gru char 'bebs par shog/lha rnams mkha' la shis pa'i glu dbyangs len//'gro rnams bde zhing skyid pa'i yun du 'tsho//klu rnams dga' bas nor 'dzin dbyig gis bkang //mthar thug sangs rgyas ye shes thob par shog/ces pa'ang 7rgyal dbang karma pa o rgyan phrin las rdo rje mchog dgung grangs bcu gsum steng /'og min mtshur phu'i gdan sar ljags rtsom gnang ba'i rten gsum gsar bzhengs kyi dge bsngo'i smon tshig byin rlabs can no////

NB: Converted with: http://www.thlib.org/reference/transliteration/wyconverter.php